|  |
| --- |
|  |
| REPUBLIKA HRVATSKA ZAGREBAČKA ŽUPANIJA  GRAD VELIKA GORICA  **GRADSKO VIJEĆE** |

***Nacrt***

Na temelju članaka 141., 142. i 143. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 16/12, 86/12, 94/13, 152/14, 7/17, 68/18, 98/19, 64/20, 151/22, 155/23 i 156/23), Državnog pedagoškog standarda osnovnoškolskog sustava odgoja i obrazovanja (NN 63/08 i 90/10) i Državnog pedagoškog standarda srednjoškolskog sustava odgoja i obrazovanja (NN 63/08 i 90/10) te članka 33. Statuta Grada Velike Gorice (Službeni glasnik Grada Velike Gorice 1/21), Gradsko vijeće Grada Velike Gorice je na \_\_\_\_\_\_ sjednici održanoj \_\_\_\_\_\_\_\_\_\_\_\_\_\_ donijelo

**PROGRAM JAVNIH POTREBA U ŠKOLSTVU**

**GRADA VELIKE GORICE**

**ZA 2026. GODINU**

**Velika Gorica, studeni 2025.**

# JAVNE POTREBE U ŠKOLSTVU - UVOD

Program javnih potreba u školstvu utvrđuje se *Državnim pedagoškim standardom osnovnoškolskog sustava odgoja i obrazovanja* (NN 63/08 i 90/10) i *Državnim pedagoškim standardom srednjoškolskog sustava odgoja i obrazovanja* (NN 63/08 i 90/10), koji su određeni *Zakonom o odgoju i obrazovanju u osnovnoj i srednjoj školi* (NN 87/08, 86/09, 92/10, 105/10, 90/11, 16/12, 86/12, 94/13, 152/14, 7/17, 68/18, 98/19, 64/20, 151/22, 155/23 i 156/23). Pedagoškim standardima utvrđuju se materijalni, kadrovski, zdravstveni, tehnički, informatički i drugi uvjeti za optimalno ostvarivanje nacionalnog kurikuluma i nastavnih programa, radi osiguravanja jednakih uvjeta poučavanja i učenja te cjelovitog razvoja obrazovnog sustava RH.

Grad Velika Gorica je procesom decentralizacije od 1. srpnja 2001. godine preuzeo decentralizirane funkcije osnovnog školstva, a od 1. siječnja 2002. godine i osnivačka prava nad osnovnim školama na svom području, dok osnivačka prava nad srednjim školama s područja Grada pripadaju Zagrebačkoj županiji. Time je Gradu dana mogućnost donošenja odluka u pitanjima javnih potreba osnovnog školstva, kao i odgovornost za načine djelovanja i brzinu razvoja cjelokupnog osnovnog školstva na svom području.

Svake godine Vlada RH donosi Odluku o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva. Bilančna prava za Grad Veliku Goricu utvrđuju se svake godine Uredbom o načinu izračuna iznosa pomoći izravnanja za decentralizirane funkcije jedinica lokalne i područne (regionalne) samouprave.

Također, Grad Velika Gorica svake godine donosi vlastitu odluku o kriterijima i mjerilima te načinu financiranja osnovnog školstva na svom području, a koja je sukladna utvrđenim bilanciranim sredstvima iz Uredbe za tu godinu.

Sredstva za ostvarivanje javnih potreba u školstvu osiguravaju se u državnom proračunu i u proračunima jedinica lokalne i područne (regionalne) samouprave prema odredbama iz članaka 141., 142. i 143. *Zakona* *o odgoju i obrazovanju u osnovnoj i srednjoj školi*.

U proračunu jedinice lokalne i područne (regionalne) samouprave osiguravaju se sredstva za:

* prijevoz učenika osnovnih škola
* naknade za prijevoz na posao i s posla radnicima srednjoškolskih ustanova
* ostala materijalna prava ugovorena kolektivnim ugovorima osim onih za koja se sredstva osiguravaju u državnom proračunu
* materijalne i financijske rashode škola koji obuhvaćaju rashode za materijal, dijelove i usluge tekućeg i investicijskog održavanja
* rashode za izgradnju, dogradnju i rekonstrukciju školskog prostora te opremanje školskih ustanova prema standardima i normativima koje propisuje ministar, a u skladu s državnim pedagoškim standardima

U državnom proračunu i proračunu jedinice lokalne i područne (regionalne) samouprave mogu se osigurati sredstva za sufinanciranje:

* programa rada s darovitim učenicima
* obrazovanja učenika na jeziku i pismu nacionalnih manjina
* opremanja škola kabinetskom, didaktičkom i informatičkom opremom
* opremanja škola računalnim programima
* opremanje školskih knjižnica obveznom lektirom
* programa od zajedničkog interesa za djelatnost školstva (sustav informiranja, stručno-pedagoški časopisi, stručne knjige, programi ustanova i stručnih udruga, obljetnice i manifestacije, programi izvannastavnih aktivnosti)
* škola kojima je osnivač druga fizička ili pravna osoba u skladu s kriterijima koje donosi lokalna i područna (regionalna) samouprava

# Osnovne škole

Na području Grada Velike Gorice osnovno školstvo je organizirano u osam matičnih osnovnih škola: OŠ Jurja Habdelića, OŠ Nikole Hribara, OŠ Eugena Kumičića, OŠ Eugena Kvaternika, OŠ Novo Čiče, OŠ Šćitarjevo, OŠ Velika Mlaka i OŠ Vukovina te u njima pripadajućih dvanaest područnih škola: PŠ Šiljakovina, PŠ Velika Buna, PŠ Gradići, PŠ Donja Lomnica, PŠ Dubranec, PŠ Lukavec, PŠ Mičevec, PŠ Bukevje, PŠ Veleševec, PŠ Buševec, PŠ Mraclin i PŠ Rakitovec, u kojima se održava redoviti nastavni program, te Umjetničkoj školi Franje Lučića s umjetničkim programom (glazbenim i plesnim). U školskoj godini 2025./2026. osnovno obrazovanje stječe ukupno 5.750 učenika u 313 razrednih odjela.

*Slika 1. Osnovne škole (matične i područne) u Gradu Velikoj Gorici*

*Tablica 1. Broj učenika i razrednih odjela po osnovnim školama i ukupno u školskoj godini 2025/2026.*

|  |  |  |
| --- | --- | --- |
| **NAZIV ŠKOLE** | Broj | |
| Učenika | Razrednih odjela |
| OŠ Jurja Habdelića | 634 | 34 |
| OŠ Nikole Hribara | 1157 | 57 |
| OŠ Eugena Kumičića | 892 | 40 |
| OŠ Eugena Kvaternika | 638 | 36 |
| OŠ Novo Čiče | 487 | 26 |
| OŠ Šćitarjevo | 319 | 20 |
| OŠ Velika Mlaka | 651 | 33 |
| OŠ Vukovina | 605 | 34 |
| UŠ Franje Lučića | 367 | 33 |
| UKUPNO | 5.750 | 313 |

Ove je godine došlo do povećanja broja učenika za 9 (sa 5741 na 5750), dok se broj razrednih odjela povećao za 2 (sa 311 na 313).

*Tablica 2. Broj učenika i odjela od školske godine 2021./2022. do 2025./2026.*

|  |  |  |
| --- | --- | --- |
| Školska godina | Broj učenika | Broj razrednih odjela |
| 2021./2022. | 6011 | 316 |
| 2022./2023. | 5857 | 313 |
| 2023./2024. | 5797 | 310 |
| 2024./2025. | 5741 | 311 |
| 2025./2026. | 5750 | 313 |

Sukladno *Zakonu o odgoju i obrazovanju u osnovnoj i srednjoj školi* (NN 87/08, 86/09, 92/10, 105/10, 90/11, 16/12, 86/12, 94/13, 152/14, 7/17, 68/18, 98/19, 64/20, 151/22, 155/23 i 156/23) u proračunu Grada Velike Gorice se u području školstva osiguravaju sredstva za sljedeće programe:

1. *Javne potrebe u školstvu*
2. *Šire javne potrebe u školstvu*

U financijskom poslovanju Grada Velike Gorice primjenjuje se sustav Gradske riznice pa se svi prihodi i rashodi proračunskih korisnika – osnovnih škola planiraju i izvršavaju kroz Proračun Grada Velike Gorice.

## 2. 1. Javne potrebe u školstvu

Programom „Javne potrebe u školstvu“ se omogućuje redovna zakonom propisana djelatnost odgoja i obrazovanja u osnovnim školama Grada Velike Gorice, a provodi se kroz sljedeće aktivnosti, tekuće i kapitalne projekte:

1. Djelatnost škola - do zakonskog standarda – materijalni rashodi te rashodi za nabavu proizvedene dugotrajne imovine i rashodi za dodatna ulaganja na nefinancijskoj imovini
2. Djelatnost škola - iznad zakonskog standarda – materijalni i financijski rashodi škola, rashodi za zaposlene i rashodi za nabavu proizvedene dugotrajne imovine
3. Dodatne usluge u obrazovanju – materijalni i ostali rashodi škola

## 2. 1. 1. Djelatnost škole – do zakonskog standarda

Obavljajući redovitu djelatnost, u osnovnim školama nastaju troškovi koji spadaju u grupu materijalnih rashoda te rashoda za nabavu proizvedene dugotrajne imovine i dodatna ulaganja u objekte škola. Takva se sredstva nazivaju decentralizirana sredstva osnovnog školstva, a potrebno ih je planirati u visini koja osigurava minimalni financijski standard osnovnog školstva sukladno *Odluci o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva*, koju za svaku godinu na prijedlog Ministarstva znanosti, obrazovanja i mladih donosi Vlada RH.

Materijalni i financijski rashodi osnovnih škola za koja se sredstva planiraju u gradskom Proračunu su rashodi za:

1. uredski materijal, materijal za nastavu i pedagošku dokumentaciju
2. energente za rasvjetu, zagrijavanje i pogon škole - električna energija, loživo ulje, pelete, plin i toplinska energija
3. komunalne naknade
4. poštanske usluge i usluge teleoperatera (internet, telefon, telefaks i poštarina)
5. pedagošku i drugu obveznu periodiku i časopise prema uputi Ministarstva
6. zdravstveni pregledi zaposlenika škole
7. zakupnine prostora i opreme za realizaciju nastave
8. nabavu pribora za izvođenje nastavnih planova i programa, nabavu sitnog inventara i sredstava zaštite na radu
9. materijal za čišćenje
10. prijevoz učenika sukladno članku 69. *Zakona o odgoju i obrazovanju u osnovnoj i srednjoj školi*
11. odvoz smeća
12. potrošak vode i propisane vodne naknade
13. stručne seminare
14. bankarske usluge i zatezne kamate
15. intelektualne usluge, usluge studentskih servisa
16. reprezentaciju
17. dnevnice i troškove putovanja na službenom putu
18. stručno usavršavanje prema programu Ministarstva
19. povećane troškove za korištenje računalne opreme, i to: održavanje programa, popravak računala, potrošni materijal i sl.
20. čuvanje objekta
21. osiguranje imovine
22. korištenje vlastitog prijevoznog sredstva (registracija, servisi, benzin i dr.)
23. ostale tekuće troškove nužne za ostvarivanje nastavnog plana i programa rada škole

Također, materijalni rashodi obuhvaćaju sredstva za materijal, dijelove i usluge tekućeg i investicijskog održavanja koja služe za održavanje sredstava rada i opreme radi osiguravanja pretpostavki za redovito funkcioniranje škole te popravak kvarova koji se ne mogu planirati, kao i otklanjanje nedostataka utvrđenih po ovlaštenim pravnim osobama i upravnim tijelima (inspekcijski nalazi) čije neotklanjanje ugrožava sigurnost učenika i škole.

Rashodi za materijal, dijelove i usluge tekućeg i investicijskog održavanja obuhvaćaju rashode za:

1. materijal i dijelove za tekuće održavanje zgrada, sredstva rada i opreme
2. nužne staklarske usluge
3. održavanje kotlovnica i sustava grijanja te pregled ispravnosti sustava grijanja
4. održavanje sanitarija i vodovodnih instalacija
5. zamjenu dotrajale opreme, nastavnih sredstava i pomagala
6. održavanje krovova
7. održavanje elektroinstalacija i plinskih instalacija
8. održavanje vanjske i unutarnje stolarije (prozori i vrata)
9. bojenje zidova
10. ispitivanje hidrantske mreže, električnih i plinskih instalacija
11. periodične preglede i kontrolna ispitivanja te servisiranje vatrogasnih aparata
12. ispitivanje gromobranskih instalacija
13. servis dizala

Nadalje, u realizaciji nastave svakog nastavnog predmeta u osnovnoj školi, nastaju rashodi za proizvedenu dugotrajnu imovinu odnosno rashodi za nabavu školske opreme, nastavnih sredstva i pomagala. Njihovom upotrebom nastavni proces se lakše ostvaruje, a učenici brže i kvalitetnije usvajaju znanja, vještine i navike.

Škole mogu izvršiti nabavu školske opreme, nastavnih sredstava i pomagala u skladu s vlastitim planom opremanja škole, iskazanim u Planu nabave do visine sredstava planiranih u gradskom Proračunu. U Planu nabave škole nalazi se specifikacija potrebne opreme, nastavnih sredstava i pomagala te njihova procijenjena vrijednost.

Na kraju, dodatna ulaganja na građevinskim objektima škola su predvidivo i plansko održavanje, obnavljanje i izgradnja školskih objekata. Opseg i visina dodatnih ulaganja utvrđuje se u skladu sa stvarnim tehničkim stanjem (vijek trajanja), potrebnim adaptacijama, rekonstrukcijama i zamjenama u cilju poboljšavanja uvjeta korištenja ili udovoljavanja promijenjenim zakonskim i tehničkim propisima. Dodatnim ulaganjima na građevinskim objektima škola povećava se ukupna vrijednost školskih objekata (školske zgrade, školske športske dvorane, školskog igrališta, kotlovnice škole, itd.), što pridonosi poboljšanju ukupnog stanja u školstvu Grada Velike Gorice.

Na temelju iskustava iz ranijih godina, u svim osnovnim školama su potrebni radovi dodatnih ulaganja na školskim objektima, najčešće obrtnički i građevinski radovi. Budući da ukupna planirana sredstva u 2026. godini iznose 246.600,00 €, svi potrebni radovi će se izvesti u skladu s planom svake škole.

Planirana sredstva za Aktivnost Djelatnost škola – do zakonskog standarda iznose 2.089.020,00 €.

## 2. 1. 2. Djelatnost škole – iznad zakonskog standarda

Osim rashoda koji nastaju kada škole obavljaju redovitu djelatnost škole – do zakonskog standarda, u osnovnim školama nastaju troškovi koji spadaju u grupu materijalnih i financijskih rashoda škola, rashoda za zaposlene i rashoda za nabavu proizvedene dugotrajne imovine.

U 2026. godini to će biti i dodatna sredstva nužna za realizaciju redovne djelatnosti osnovnih škola i bez kojih škole ne bi mogle u potpunosti realizirati svoj Školski kurikulum odnosno zakonom propisan Plan i program, a koja nisu osigurana u dovoljnom iznosu kroz Aktivnost – Djelatnost škole – do zakonskog standarda, odnosno decentraliziranim sredstvima iz *Odluke* *o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva*.

Planirana sredstva za Aktivnost Djelatnost škola – iznad zakonskog standarda iznose 1.824.170,00 €.

## 2. 1. 3. Dodatne usluge u obrazovanju

U dodatne usluge u obrazovanju Grada Velike Gorice spadaju projekti Vlade RH koji se provode u svim osnovnim školama i to: projekt „Školska prehrana“ i projekt nabave sredstava za menstrualne higijenske potrepštine. Dodatne usluge u obrazovanju obuhvaćaju materijalne i ostale rashode.

Još 2023. godine pokrenut je Projekt „Školska prehrana“ koji za cilj ima osigurati bar jedan obrok dnevno svakom učeniku osnovne škole. U njega su uključene i osnovne škole kojima je osnivač Grad Velika Gorica. Svi učenici osnovnih škola su dobrovoljno uključeni u Projekt, a ostvaruju pravo na financiranje troškova prehrane u iznosu od 1,33 €/dan, za one dane kada su na nastavi. Na taj je način za njih prehrana besplatna.

Projektom nabave sredstava za menstrualne higijenske potrepštine nastoji se svim učenicama osigurati potreban menstrualni higijenski materijal (higijenski ulošci).

Planirana sredstva za Aktivnost Dodatne usluge u obrazovanju iznose 1.367.050,00 €.

**2. 2. Šire javne potrebe u školstvu**

Jedinice lokalne samouprave mogu sukladno članku 143.stavak 3. *Zakona o odgoju i obrazovanju u osnovnoj i srednjoj školi* (NN 87/08, 86/09, 92/10, 105/10, 90/11, 16/12, 86/12, 94/13, 152/14, 7/17, 68/18, 98/19, 64/20, 151/22, 155/23 i 156/23) radi zadovoljavanja potreba na svom području, utvrditi šire javne potrebe u školstvu za koje osigurava sredstva u svom Proračunu.

Programi širih javnih potreba za koje su sredstva osigurana u proračunu Grada su:

1. natjecanje učenika iz znanja
2. izvanučionička nastava
3. program Škola plivanja
4. program Produženi boravak
5. nabava udžbenika i ostalih nastavnih materijala
6. projekt „Svako dijete ima pravo na obrazovanje VIII“
7. ostali projekti u školstvu
8. redovna djelatnost osnovnih škola – Državna riznica
9. projekt energetske obnove zgrada OŠ Eugena Kvaternika i OŠ Velika Mlaka

### 2.2.1. Natjecanja

Radi poticanja razvoja znanja učenika s područja Grada Velike Gorice te susjednih općina Kravarsko i Pokupsko, a sukladno propisima Ministarstva organiziraju se Gradska natjecanja u znanju u osnovnim i srednjim školama. Najbolji učenici s Gradskog natjecanja plasiraju se na županijsko natjecanje.

Škole domaćini gradskih natjecanja, susreta i smotri ostvaruju pravo na nadoknadu troškova prehrane učenika i dežurnih djelatnika, naknade članova prosudbenih povjerenstava kao i ostalih troškova u vezi s natjecanjem.

Škola može zatražiti nadoknadu stvarnih troškova i za učenike pojedince koji sudjeluju na državnom natjecanju, susretu ili smotri.

*Za planiranje troškova natjecanja u znanju utvrđuju se sljedeća mjerila:*

1. po učeniku u iznosu od 6,00 €
2. po dežurnom djelatniku u iznosu od 8,00 €
3. po članu prosudbenog povjerenstva u iznosu 50,00 € bruto
4. ostali troškovi (organizacija, nagrade i sl.) u iznosu od 150,00 €

Planirana sredstva za Aktivnost Natjecanja iznose 4.500,00 €.

### 2.2.2. Izvanučionička nastava

Izvanučionička nastava obuhvaća različite oblike nastave koji se izvode izvan prostora škole (škola u prirodi, terenska nastava, školski izleti i sl.). Kao najznačajniji se izdvaja program „Škola u prirodi“ koja se održava za učenike 4. razreda osnovnih škola prema planu i programu škole. Grad Velika Gorica sufinancira boravak učenika i učitelja u «Školi u prirodi», koja se održava u mjesecu lipnju ili rujnu, u pravilu izvan područja Grada.

*Mjerila za planiranje ukupnih godišnjih sredstava za program «Škola u prirodi» su:*

1. po učeniku u iznosu od 35,00 €
2. po učitelju voditelju za svakih 14 učenika u iznosu od 35,00 €

Planirana sredstva za Aktivnost Izvanučionička nastava iznose 72.200,00 €.

### 2.2.3. Škola plivanja

Program «Škola plivanja» organizira se za učenike 3. razreda svih osnovnih škola prema planu i programu škole. Program «Škole plivanja» se sastoji od dva dijela: provjere znanja plivanja i obuke plivanja samo za učenike neplivače.

*Mjerila za planiranje ukupnih godišnjih sredstava za program «Škola plivanja» su:*

1. po učeniku neplivaču u iznosu od 27,00 €

Planirana sredstva za Tekući projekt Škola plivanja iznose 6.000,00 €.

### 2.2.4. Produženi boravak

Produženi boravak je program koji se provodi za učenike 1. i 2. razreda u svim osnovnim školama prema planu i programu škole i programu «Produženog boravka» verificiranog od Ministarstva, sukladno *Državnom pedagoškom standardu osnovnoškolskog sustava odgoja i obrazovanja* (NN 63/08 i 90/10). U program «Produženi boravak» uključeno je oko 720 učenika, a iz gradskog Proračuna se financiraju plaće za 31 učitelja razredne nastave.

Učenicima uključenim u program „Produženi boravak“, troškovi prehrane se financiraju, odnosno sufinanciraju temeljem *Zaključka o kriterijima i načinu financiranja, odnosno sufinanciranja troškova prehrane učenika osnovnih škola Grada Velike Gorice.* Sredstva za te namjene su osigurana iz namjenskih prihoda (uplata roditelja/staratelja) ili općih prihoda. Škole za sufinanciranje prehrane učenika u Produženom boravku planiraju 1,99 €/dan.

*Mjerilo za planiranje ukupnih godišnjih sredstava za program «Produženi boravak» je:*

1. za učitelja u iznosu plaće i ostalih materijalnih prava učitelja razredne nastave u školi

Planirana sredstva za Aktivnost Produženi boravak iznose 1.306.700,00 €.

### 2.2.5. Udžbenici i ostali nastavni materijali

Projekt ima za cilj nabavu udžbenika, radnih udžbenika, radnih bilježnica i ostalih nastavnih materijala učenicima osnovnih škola na području Grada Velike Gorice, čime se želi roditeljima učenika smanjiti trošak njihovog školovanja. U Državnom se proračunu osiguravaju sredstva za udžbenike i radne udžbenike, a u Gradskom proračunu sredstva za radne bilježnice i ostale nastavne materijale.

Planirana sredstva za Aktivnost Udžbenici i ostali nastavni materijali za učenike osnovnih škola iznose 1.001.500,00 €.

### 2.2.6. Projekt „Svako dijete ima pravo na obrazovanje VIII“

Projektom „Svako dijete ima pravo na obrazovanje VIII“ osiguravaju se pomoćnici u nastavi djeci s teškoćama u razvoju uključenim u redovni obrazovni sustav. Projekt je sufinanciran sredstvima iz Europskog socijalnog fonda, a ostatak sredstava se osigurava iz općih prihoda Grada. Projekt se provodi do rujna 2027. godine, a njime su zaposlena 114 pomoćnika u nastavi u svim osnovnim školama te voditelj projekta, za ukupno 121 učenika.

Planirana sredstva za Tekući projekt Svako dijete ima pravo na obrazovanje VIII iznose 2.257.540,00 €.

### 2.2.7. Ostali projekti u školstvu

Ostali projekti u školstvu su projekti/programi koji imaju za cilj unapređivanje nastave i zadovoljavanje potreba učenika osnovnih i srednjih škola Grada Velike Gorice u 2026. godini, kao što su:

1. Izrada Radne bilježnice „Moj zavičaj“ za učenike 3. razreda osnovnih škola
2. Izrada Slikovnice „Djevojčice, dječače znaj Turopolje je tvoj zavičaj!“
3. Sufinanciranje programa srednjih škola
4. Sufinanciranje prijevoza učenika srednjih škola i studenata
5. Zimska škola informatike za učenike osnovnih škola u vrijeme zimskih praznika
6. Provedba Dopunske škole za djecu albanske nacionalne manjine
7. Provedba projekta „Medni dan“
8. Ostali programi koji će se pojaviti, a ne mogu se unaprijed planirati po sadržaju ni iznosu

Planirana sredstva za Tekući projekt Ostali projekti u školstvu iznose 55.500,00 €.

### 2.2.8. Redovna djelatnost osnovnih škola – Državna riznica

Od 2020. godine odlukom Ministarstva financija se u Gradskom proračunu evidentiraju i putem Gradske riznice isplaćuju sredstva za plaće i ostala materijalna prava zaposlenima u osnovnim školama kojima je osnivač Grad Velika Gorica, a prema Kolektivnim ugovorima za zaposlenike osnovnih škola RH.

Planirana sredstva za Aktivnost Redovna djelatnost osnovnih škola – Državna riznica iznose 22.370.000,00 €.

### 2.2.9. Kapitalni projekt – Energetska obnova zgrade

U 2026. godini sukladno ugovoru s APN-om, provest će se radovi na Energetskoj obnovi zgrada OŠ Eugena Kvaternika i OŠ Velika Mlaka.

Planirana sredstva za Kapitalni projekt–Energetska obnova zgrade iznose 378.400,00 €.

# UMJETNIČKA ŠKOLA FRANJE LUČIĆA

Grad Velika Gorica je osnivač Umjetničke škole Franje Lučića koja provodi umjetničke osnovnoškolske i srednjoškolske programe. U školskoj godini 2025/2026. djelatnosti odnosno obrazovni programi u Umjetničkoj školi Franje Lučića su:

1. Osnovna glazbena škola
2. Osnovna plesna škola
3. Srednja glazbena škola
4. Srednja plesna škola

## Osnovna glazbena škola

Nastava osnovne glazbene škole se održava kao individualna s nastavnim predmetima: klavir, violina, viola, kontrabas, gitara, harmonika, flauta, klarinet, saksofon, tambura, violončelo, truba, rog, oboa i trombon te grupna s nastavnim predmetima: solfeggio, teorija glazbe, orkestar harmonika, orkestar tambura, mali puhački i mali gudački orkestar te školski zbor i u ostalim oblicima nastave: klavir obligatno, komorna glazba, korepeticija, dodatna i dopunska nastava.

## Osnovna plesna škola

Nastava osnovne plesne škole se održava kao grupna s nastavnim predmetima: ritmika i glazba, klasični balet, suvremeni ples i izborna nastava klavira.

## Srednja glazbena škola

Nastava srednje glazbene škole se održava kao individualna s nastavnim predmetima: klavir, gitara, tambura, harmonika, truba, flauta, violina, viola, violončelo, klarinet, oboa, saksofon, kontrabas, teorijski smjer, pjevanje, izborno glazbalo i zajednički opće-obrazovni dio i grupna s nastavnim predmetima: solfeggio, harmonija, povijest glazbe, glazbeni oblici, polifonija, dječji instrumentarij, partiture, dirigiranje, mješoviti orkestar i zbor te u ostalim oblicima nastave: klavir obligatno, komorna glazba, korepeticija, dodatna, dopunska i fakultativna nastava.

Učenici upisuju srednju glazbenu školu nakon završetka osnovne glazbene škole (redovni razredi) ili izravno (pripremni razredi).

## Srednja plesna škola

Nastava srednje plesne škole se održava kao grupna s nastavnim predmetima: suvremeni ples, ritmika i glazba, suvremena plesna tehnika, narodni plesovi i običaji, tehnika klasičnog baleta, jazz dance, step, povijest plesa, anatomija, izborna nastava s predmetima: scenska praksa, osnove vokalne tehnike, osnove scenskog govora i metodika te fakultativna nastava.

Učenici upisuju srednju plesnu školu nakon završetka osnovne plesne škole.

# SREDNJE ŠKOLE

Na području Grada Velike Gorice srednje školstvo organizirano je u 4 srednje škole: Srednja strukovna škola Velika Gorica, Gimnazija Velika Gorica, Ekonomska škola Velika Gorica i Zrakoplovna tehnička škola Rudolfa Perešina kojima je osnivač Zagrebačka županija te Umjetnička škola Franje Lučića koja obavlja srednjoškolsku glazbenu i plesnu djelatnost, a osnivač joj je Grad.

*Slika 2. Srednje škole na području Grada Velike Gorice*

Djelatnost srednjih škola financira se iz državnog proračuna i iz županijskog proračuna. Sukladno članku 143. *Zakona o odgoju i obrazovanju u osnovnoj i srednjoj školi* (NN 87/08, 86/09, 92/10, 105/10, 90/11, 16/12, 86/12, 94/13, 154/14, 7/17, 68/18, 98/19, 64/20, 151/22, 155/23 i 156/23) Grad može utvrditi šire javne potrebe u srednjem školstvu za koje sredstva osigurava u svojem proračunu.

Tako povodom Dana maturanata, Grad Velika Gorica planira financirati koncert za srednjoškolce, a gradonačelnik već tradicionalno organizira prijem i poklanja prigodne poklone najboljim učenicima završnih razreda.

# Prijevoz učenika Srednjih škola i studenata

Redovnim učenicima srednjih škola koji se radi školovanja prevoze javnim prijevozom, a kojima Odlukom Vlade RH Ministarstvo znanosti, obrazovanja i mladih sufinancira 75% cijene mjesečne pokazne karte, Grad Velika Gorica će u 2026. godini sufinancirati 25% cijene mjesečne pokazne karte. S javnim prijevoznicima ZET, HŽ Putnički prijevoz, Autoturist Samobor, Čazmatrans Promet i Auto promet Sisak, Grad će potpisati ugovore o prijevozu učenika.

Također, redovnim studentima koji se prevoze ZET-om Grad Velika Gorica će sufinancirati 30% mjesečne pokazne karte, dok će studentima koji se prevoze javnim željezničkim prijevozom u 2026. godini sufinancirati mjesečne karte, a za provedbu toga će s HŽ Putnički prijevoz potpisati ugovor o prijevozu studenata.

Planirana sredstva za prijevoz učenika srednjih škola i studenata u okviru Tekućeg projekta Ostali projekti u školstvu iznose 20.000,00 €.

# STIPENDIJE I OSTALE POTPORE

Grad Velika Gorica od 1997. godine dodjeljuje stipendije učenicima i studentima temeljem natječaja za dodjelu stipendija. Natječaj provodi i utvrđuje Povjerenstvo za dodjelu stipendija. *Pravilnikom o dodjeli učeničkih i studentskih stipendija Grada Velike Gorice* (Službeni glasnik Grada Velike Gorice 4/24) utvrđene su dvije kategorije stipendija i to: stipendije za uspjeh i stipendije prema socijalnom statusu. Broj stipendija koje se dodjeljuju, kao i iznose stipendija, utvrđuje svojom odlukom Gradonačelnik. U školskoj godini 2025/2026., planirano je da stipendiju Grada Velike Gorice prima 20 učenika prema uspjehu i 15 učenika prema socijalnom statusu u mjesečnom iznosu od 100,00 € te 20 studenata prema uspjehu i 15 studenata prema socijalnom statusu u mjesečnom iznosu od 165,00 €.

Početkom školske godine 2026./2027. Grad Velika Gorica planira dodijeliti novčanu naknadu svim redovnim učenicima srednjih škola koji stanuju na području Grada, kao pomoć u školovanju, čime će poticati ulazak i ostanak učenika u srednjoškolskom obrazovanju koje nije zakonska obveza.

Planirana sredstva za Aktivnost Stipendije i ostale potpore iznose 450.000,00 €.

# sredstava potrebna za provedbu programa

Ukupna sredstva potrebna za realizaciju Programa javnih potreba u školstvu Grada Velike Gorice za 2026. godinu iznose 33.182.580,00 EUR. i za 12,4 % su veća nego 2025. godine.

**PREDSJEDNIK GRADSKOG VIJEĆA**

Darko Bekić, univ.spec.pol.