|  |
| --- |
|  |
| REPUBLIKA HRVATSKA ZAGREBAČKA ŽUPANIJA  ***GRAD VELIKA GORICA*** |

**GRADSKO VIJEĆE**

***Nacrt***

Na temelju članka 75. Zakona o sportu (NN 141/22)) te članka 33. Statuta Grada Velike Gorice (Službeni glasnik Grada Velike Gorice 1/21), Gradsko vijeće Grada Velike Gorice na svojoj \_\_\_\_ sjednici održanoj \_\_\_\_\_\_\_\_\_\_ godine, donijelo je

# **PROGRAM** **JAVNIH POTREBA U SPORTU**

### GRADA VELIKE GORICE ZA

**2026. GODINU**

**Velika Gorica, studeni 2025.**

**UVODNE NAPOMENE**

Grad Velika Gorica je grad sporta i grad mladih, grad u kojem sport zauzima posebno mjesto i sportu se pridaje veliki značaj i odgovarajuća skrb.

Sport u Gradu Velikoj Gorici dio je opće kulture življenja naših građana. Proteklih nekoliko godina uložena su znatna financijska sredstva u njegov razvoj, potiče se razvoj amaterskog i vrhunskog sporta, sufinanciraju se velike sportske manifestacije i programi za rekreaciju te projekti koji potiču zdravo i rekreativno vježbanje, a znatna se sredstva ulažu u izgradnju nove i poboljšanje postojeće sportske infrastrukture.

Sva ova ulaganja već su donijela rezultate, a sportaši su u potpunosti opravdali sva ulaganja iz gradskog proračuna i zasigurno višestruko vratili sva uložena sredstva. Doveli su Veliku Goricu u sam vrh hrvatskog sporta i naš Grad prepoznatljiv je po sportu širom Republike Hrvatske, ali i izvan njenih granica. Rezultati koji su postignuti tijekom proteklih godina su izuzetni i sport u našem gradu doživljava procvat.

Sport osim što pridonosi zdravijem načinu života, općem odgoju i obrazovanju mladih te gospodarskom razvoju Grada, neosporno, zajedno s drugim društvenim djelatnostima doprinosi humanijim međuljudskim odnosima.

Bavljenje sportom što većeg broja građana, promidžba kroz sportske priredbe i postizanje vrhunskih sportskih rezultata, osnovni su motivi ulaganja u sport za svaku razvijenu sredinu, pa tako i za Grad Veliku Goricu.

Zakon o sportu (NN 141/22) obvezao je jedinice lokalne samouprave da utvrđuju javne potrebe u sportu i za njihovo ostvarivanje osiguraju financijska sredstva u proračunu.

Javne potrebe u sportu za koje se sredstva osiguravaju u Gradskom proračunu su:

* poticanje razvoja i promicanja sporta,
* provođenje sportskih aktivnosti djece, mladih i studenata
* djelovanje sportskih udruga, sportskih zajednica i sportskih saveza
* sportska priprema, domaća i međunarodna natjecanja te opća i posebna zdravstvena zaštita sportaša
* školovanje i osposobljavanje stručnog kadra u sportu
* zapošljavanje osoba za obavljanje stručnih poslova u sportu
* sportska stipendija
* sportsko rekreativne aktivnosti građana
* sportske aktivnosti djece s teškoćama u razvoju te parasportaša i gluhih sportaša
* planiranje, izgradnja, održavanje i korištenje sportskih građevina značajnih za jedinicu lokalne samouprave.

## Uvažavajući odredbe Zakona o sportu (NN 141/22) Program javnih potreba u sportu Grada Velike Gorice ostvaruje se kroz program Zajednice športskih udruga Grada Velike Gorice kao nositelja sportskih djelatnosti.

## U Gradu djeluju i svoje aktivnosti provode i Parasportski savez Grada Velike Gorice, Športsko rekreativni savez Grada Velike Gorice i Školski sportski savez Velike Gorice.

## Također, Grad Velika Gorica je osnivač Ustanove za upravljanje športsko rekreacijskim centrom Velika Gorica koja upravlja kapitalnim sportskim građevinama na području Grada (gradski stadion, gradska dvorana i gradski bazen) u kojima se odvijaju aktivnosti sportskih udruga.

## Grad je vlasnik i sportskih građevina – nogometnih igrališta s pripadajućim objektima, a koje su dane na upravljanje nogometnim klubovima.

### *Zajednica športskih udruga Grada Velike Gorice*

U sastavu Zajednice športskih udruga Grada Velike Gorice djeluje 55 sportskih udruga kroz koje se organiziranim sportom bavi 6.688 sportaša, od čega je 4.913 sportaša mlađih od 18 godina ili oko 75 %.

Poticanjem masovnosti u sportu i posebno uključivanjem što većeg broja djece i mladeži kao osnovnih zadaća u slijedećoj godini, stvaraju se uvjeti za budući kvalitetniji razvoj sporta. Za ostvarenje postavljenih programskih ciljeva bitne su tri osnovne zadaće:

a. Potpora radu s mlađim uzrasnim kategorijama koja se temelji na velikom broju mladih nadarenih sportaša u brojnim sportskim udrugama koji izrastaju iz te široke baze, potpora kvalitetnim klubovima i pojedincima koji su sportsko ogledalo Grada na županijskom, nacionalnom i međunarodnom planu te poticanje uključivanja u sport što većeg broja građana

b. Očuvanje statusa i pozicija najkvalitetnijih sportskih klubova iz kategorija udruge od posebnog značaj i vrhunskog sporta, ali i drugih koji okupljaju veći broj mladih na način da ne ovise samo o proračunskim sredstvima osiguranim za provođenje Programa javnih potreba u sportu Grada Velike Gorice, već i o njihovim sportskim rezultatima, kao temelju za pronalaženje sponzorskih sredstava

c. Izgradnja novih kapitalnih sportskih objekata preduvjet je za ostvarenje postavljenih ciljeva. Bez sportske infrastrukture velikogorički sport nema perspektive, ali jednako tako i sportski objekti nemaju svrhu ako na njima neće biti sportske kvalitete ili mladih sportaša.

Sportaši se bave nekim od 25 natjecateljskih sportova kategoriziranih pravilnikom Hrvatskog olimpijskog odbora, a to su: nogomet, rukomet, odbojka, košarka, atletika, triatlon, streljaštvo, karate, judo, boks, hrvanje, taekwondo, plivanje, šah, akrobatski rock roll i sportski ples, stolni tenis, tenis, badminton, kuglanje, tenis i sportovi u univerzalnoj školi.

Sport s najvećim brojem klubova na području Velike Gorice je nogomet s 18 klubova gdje djeluje najveći broj sportaša svih uzrasnih kategorija i čini oko 60 % od ukupnog broja sportaša.

Ženska populacija zastupljena je u većini sportova, a dominantna je u ženskim klubovima, akrobatski rock roll i sportski ples (3), rukomet (2), streljaštvo (2), atletika (2), plivanje (2), odbojka (2), nogomet (1) i šah (1).

Sa sportašima radi ukupno 235 trenera, od čega su 42 trenera u stalnom radnom odnosu, a ostali treneri su u honorarnom odnosu ili rade kao volonteri.

Stručne kvalifikacije trenera su: 26 magistra i profesora kineziologije, 29 stručnih prvostupnika trenerske struke, 77 trenera ima diplomu Nogometne akademije HNS-a, 23 trenera je sa završenom akademijom nacionalnog saveza ili HOO te 80 stručno osposobljena trenera po granskim sportovima.

Programom javnih potreba u sportu Grada Velike Gorice za 2026. godinu utvrđuju se sljedeće aktivnosti, poslovi i djelatnosti u sportu od značenja za Grad Veliku Goricu:

- poticanje i promicanje sporta u svim njegovim sastavnicama,

- osiguranje, putem poticajnih financijskih sredstava, očuvanja postojeće vrhunske kvalitete sporta, a posebno klubova koji značajno doprinose promidžbi Grada Velike Gorice na nacionalnoj i međunarodnoj razini,

- ulaganje u razvoj sporta djece i mladeži,

- ulaganje u razvoj ženskog sporta,

- poticanje uključivanja u sport što većeg broja građana,

- poticanje programa organiziranog osposobljavanja, školovanja i usavršavanja osoba za obavljanje stručnih poslova u sportu i sportaša,

- poticanje programa za poboljšanje stručnog rada u sportu.

Na temelju navedenih pokazatelja propisani su i kriteriji raspodjele sredstava prema programskim područjima:

I. Vrhunski sport

II. Sportske udruge od posebnog značaja

III. Programi sportskih udruga, zajednički programi velikogoričkog sporta, posebni programi velikogoričkog sporta i funkcioniranje Zajednice

IV. Ostale aktivnosti

Programska područja obuhvaćaju programe svih stalnih članica Zajednice, a ovise o rezultatima koje sportske udruge postižu u sustavu natjecanja sa svim dobnim skupinama, broju sportaša, stručnom radu s mlađim uzrasnim kategorijama i kategorizaciji pojedinog sporta, a pri tome se primjenjuju i Kriteriji kategorizacije sportova i pokazatelji uspješnosti propisani Zakonom o sportu:

(1) Kriteriji kategorizacije sportova su:

- zastupljenost sporta u svijetu i Europi

- masovnost u Republici Hrvatskoj

- status sporta

- ostvareni sportski rezultat na međunarodnoj razini.

(2) Ključni pokazatelji uspješnosti su:

- broj nacionalnih sportskih saveza na svjetskoj i europskoj razini

- broj klubova i sportaša u pojedinom sportu u Republici Hrvatskoj

- udio sportaša do 18 godina u odnosu na ukupan broj sportaša u pojedinom sportu

- olimpijski status pojedinog sporta

- rezultati na domaćim i međunarodnim sportskim natjecanjima

- tradicija sporta.

Posebni kriteriji utvrđuju se za svako programsko područje posebno.

Za programska područja udruga u kategoriji vrhunski sport i udruga od posebnog značaja primjenjuju se pravilnici kojima su propisani i kriteriji financiranja njihovih programa, a koje donosi Zajednica športskih udruga Grada Velike Gorice. Kod postupka izrade pravilnika za navedene kategorije, Zajednica športskih udruga Grada Velike Gorice obvezna je pridržavati se propisanih odredbi Zakona o sportu, Pravilnika o kategorizaciji sportaša, Nomenklaturi sportova i sportskih grana koje utvrđuje Hrvatski olimpijski odbor.

Na temelju navedenog utvrđuje se status udruga u programu javnih potreba u sportu koji ima za cilj sufinanciranja rada sportskih udruga te kroz veću potporu očuvati postignuti ili poboljšati postojeći rang natjecanja, poboljšati stručni rad sa mlađim uzrasnim kategorijama, poboljšanje statusa stručnih osoba u sportu i njihovo dodatno zapošljavanje te posebice poticanje razvoja ženskog sporta.

Prijedlog za financiranje ovih programa utvrđuje Zajednica športskih udruga Grada Velike Gorice u skladu s interesima i mogućnostima Proračuna Grada Velike Gorice za 2025. godinu.

**PROGRAMSKA PODRUČJA S AKTIVNOSTIMA I IZNOSIMA**

1. VRHUNSKI SPORT

Sredstva vrhunskog sporta namijenjena su sportskim udrugama koje ostvaruju vrhunske rezultate i nositelji su kvalitete i razvoja velikogoričkog sporta te sustavno ostvaruju značajne rezultate na domaćim i međunarodnim natjecanjima u svojim sportovima.

Udruga iz ove kategorije obavezna je u svojem članstvu imati kategorizirane sportaše u skladu s Pravilnikom o kategorizaciji sportaša Hrvatskog olimpijskog odbora, odnosno trebaju ispunjavati uvjete na način da u svojim redovima imaju sportaše koji su ostvarili sportske rezultate zbog kojih imaju status vrhunskih sportaša Hrvatske (sportaši razvrstani u I., II. i III. kategoriju), vrsnih sportaša Hrvatske (sportaši razvrstani u IV. kategoriju) ili darovitih sportaša Hrvatske (sportaši razvrstani u V. i VI. kategoriju).

Udruga mora imati visoku razinu stručno-pedagoškog rada s mlađim uzrasnim kategorijama i potrebitim fondom sati u provedbi stručno-trenažnog procesa koji se provodi pod nadzorom stručnog osoblja propisanog Zakonom o sportu, što podrazumijeva sklopljene ugovore sa stručnim osobljem po svim kategorijama/selekcijama na zakonski propisan način.

Udruga svojim djelovanjem i sportskim nastupima treba doprinositi sportskoj promociji i ugledu Grada Velike Gorice u cjelini i promicati značaj sporta na područja Grada Velike Gorice, Zagrebačke županije i Republike Hrvatske.

Zajednica športskih udruga Grada Velike Gorice ima obavezu detaljnije propisati kriterije za sportske klubove, pri čemu se treba rukovoditi Kriterijima kategorizacije sportova i pokazateljima uspješnosti propisanih Zakonom o sportu.

Ukoliko je riječ o momčadskim i ekipnim sportovima, udruga se mora natjecati sa seniorskim sastavom i/ili mlađim uzrasnim kategorijama u najvišem stupnju nacionalnog natjecanja granskog sporta ili iznimno u drugom stupnju natjecanja, a ako se radi o pojedinačnim sportovima, status u ovoj kategoriji može ostvariti i udruga koja je pored ispunjavanja uvjeta iz ovog Pravilnika, nositelj kvalitete razvoja sporta i pojedine sportske igre u Gradu Velikoj Gorici i pod uvjetom da ostvaruje vrhunske rezultate na službenim domaćim i međunarodnim natjecanjima.

Status udruga vrhunskog sporta je promjenjiv i ovisan je o rezultatima koje udruga ostvaruje kontinuirano i na način kako je propisano Pravilnikom Zajednice športskih udruga.

U skladu s navedenim, članice Zajednice mogu steći ili izgubiti taj status, ovisno o ostvarenim rezultatima u pojedinoj godini.

Sredstva planirana u 2026. godini za ovo programsko područje iznose 280.000,00 €.

2. UDRUGE OD POSEBNOG ZNAČAJA

Udruga od posebnog značaja nositelj je kvalitete i razvoja sporta Velike Gorice i Županije kroz svoje kvalitetne programe koji se sustavno provode tijekom cijele godine te doprinosi značajnoj promociji Grada Velike Gorice u Hrvatskoj i na međunarodnom planu.

Udruga od posebnog značaja mora se kontinuirano natjecati sa seniorskim sastavom i mlađim uzrasnim kategorijama u najvišem stupnju nacionalnog granskog saveza te postizati zapažene rezultate na razini Hrvatske.

Ukoliko je riječ o pojedinačnim sportovima, udruga mora ostvarivati vrhunske rezultate na službenim natjecanjima u Hrvatskoj i inozemstvu.

U svojem radu, udruga mora imati stručno osoblje i visoku razinu stručno-pedagoškog rada, što podrazumijeva sklopljene stalne ugovore sa stručnim osobljem kako je propisano Zakonom o sportu te urednim izvršavanjem ugovornih obveza.

Udrugom od posebnog značaja za razvoj sporta Grada Velike Gorice smatra se udruga koja u svom članstvu ima kategorizirane sportaše u skladu s Pravilnikom o kategorizaciji Hrvatskog olimpijskog odbora ili državne reprezentativce u seniorskoj i/ili mlađim uzrasnim kategorijama.

Udruga od posebnog značaja za razvoj sporta Grada Velike Gorice mora imati razvijen rad s mlađim uzrasnim kategorijama na vrlo visokoj razini, s potrebitim fondom radnih sati i pod nadzorom trenera s visokim stručnim zvanjem propisanim Zakonom o sportu i pravilnikom nacionalnog granskog saveza.

Ova je udruga u funkciji omasovljenja pojedinog sporta i stvaranja kvalitete za potrebe velikogoričkog sporta pa ih u skladu s postignućima treba podupirati sa značajnijim sredstvima.

Sredstva planirana u 2026. godini za ovo programsko područje iznose 330.000,00 €.

3. PROGRAMI SPORTSKIH UDRUGA, ZAJEDNIČKI I POSEBNI PROGRAMI VG SPORTA, ZDRAVSTVENA ZAŠTITA I FUNKCIONIRANJE ZAJEDNICE

Ovo programsko područje obuhvaća programe svih stalnih članica Zajednice. Ovisno o broju sportaša, kvaliteti rada s mlađim uzrasnim kategorijama, broju i stručnosti kadrova, rezultatima koje udruge postižu u sustavu natjecanja, kategorizaciji sporta i tradiciji, utvrđuje se njihov status u okviru Zajednice i način sufinanciranja programa.

Slijedom navedenog, kroz ovo programsko područje obuhvaćeni su slijedeći programi:

a. Redovni programi sportskih udruga i sportske škole

b. Zajednički programi velikogoričkog sporta

c. Posebni programi velikogoričkog sporta

d. Zdravstvena zaštita sportaša

e. Funkcioniranje Zajednice

**a. Redovni programi sportskih udruga i sportske škole**

Osnovni cilj ovog programskog područja je kroz veću potporu očuvati tradiciju sporta, povećati broj selekcija mladeži po uzrasnim kategorijama, privući što više mladih u klub, poboljšati stručni rad s mlađim uzrasnim kategorijama, poboljšati status stručnih kadrova u klubovima te stvaranje uvjeta za razvoj ženskog sporta.

Programi sportskih udruga stalnih članica Zajednice prioritetno se prate kroz kriterije rada s mlađim uzrasnim kategorijama, stručnog rada i provedbu natjecanja.

Rad s mladim sportašima jedan je od ključnih preduvjeta razvoja sporta jer su stručni i educirani trenerski kadrovi jedan od najvažnijih preduvjeta za kvalitetni i stručni rad s mladim sportašima.

Treneri programiraju i provode sportsku poduku i pripremu te u skladu s tim moraju imati i odgovarajuću stručnu osposobljenost.

Treneri u svim kategorijama, a posebice oni koji rade s mlađim uzrasnim kategorijama, imaju obavezu stalne edukacije i školovanja kako bi izradili kvalitetne programe rada u kojima treba biti vidljiv broj djece i selekcija mladeži, mjesečni i godišnji broj sati treninga i natjecanja, građevine u kojima se provodi trenažni proces i natjecanje te njihova opremljenost.

Kroz ovo programsko područje obuhvaćeni su i sportski objekti i dvorane koje sportske udruge koriste za potrebe trenažnog procesa. Sportske građevine, njihovo održavanje i raspored korištenja osnovni su preduvjet da bi se određena sportska aktivnost mogla kvalitetno i kontinuirano obavljati tijekom cijele godine.

Osigurani uvjeti rada za mlađe uzrasne kategorije omogućuju klubovima i trenerima kvalitetnu selekciju sportaša koji će u budućnosti biti nositelji vrhunskog i kvalitetnog seniorskog ekipnog i pojedinačnog sporta Grada Velike Gorice.

Odlukom Grada, sportske udruge nemaju obavezu plaćanja korištenje sportskih građevina za treninge i natjecanja, a nogometni klubovi su oslobođeni plaćanja režijskih troškova koji proizlaze iz korištenja tih objekata.

Isto tako, Grad Velika Gorica sustavno ulaže znatna financijska sredstva za poboljšanje uvjeta na postojećim nogometnim igralištima s pripadajućom infrastrukturom, kao i svim vanjskim sportskim terenima i objektima.

*Sportske škole*

Osnovni cilj programa sporta djece i mladeži je utjecati na njihov opći rast i razvoj, ali i pripremu djece za bavljenje sportom.

Ovo područje sportske djelatnosti je iznimno značajno jer se preko njega prožima zajednički interes školskog i sportskog sustava u ostvarivanju zajedničkog cilja, a to je unapređenje zdravog i kreativnog načina života djece i mladih.

Velikim obuhvatom djece i mladih zadovoljit će se širi društveni interes, a programima sportske poduke otkrivati će se nadareni sportaši, a što je presudno za razvoj sporta u Velikoj Gorici.

Prema kriterijima Zajednice, jedan od kriterija je i praćenje djelatnosti sportskih udruga prema broju mlađih uzrasnih kategorija.

Prate se prioritetno sportske škole koje okupljaju veći broj mlađih uzrasnih kategorija, dječaka i djevojčica, a to su HNK Gorica, HRK Gorica, NK Kurilovec i KK Gorica koje okupljaju najveći broj djece mlađih uzrasnih kategorija, ali i ostale udruge koje okupljaju sustavno, duži niz godina, veći broj djece.

Kroz ovo programsko prate se sve udruge koje ponude kvalitetne programe, koje provode kvalitetan i stručni rad te postižu dobre rezultate sa najmlađim uzrasnim muškim i ženskim kategorijama.

**b. Zajednički programi velikogoričkog sporta**

Kroz ovo programsko područje realiziraju se zamolbe sportskih udruga za provedbu dodatnih programa, pruža se potpora sufinanciranju školovanja stručnih kadrova, skrbi se o mladim perspektivnim sportašima, pruža potpora sudjelovanju pojedinaca i klubova na značajnim domaćim i međunarodnim natjecanjima i obilježava se Hrvatski olimpijski dan.

Uz navedeno, planiraju se i sredstva za zamolbe sportskih udruga vezane za obilježavanje obljetnica klubova, organizaciju turnira, organizaciju sportsko-rekreacijskih projekata te stručnih seminara, savjetovanja i edukacije.

*Školovanje kadrova*

To su programi koji su namijenjeni izobrazbi sportskih trenera te organizacija savjetovanja, seminara i tečajeva. Ovisno o visini raspoloživih sredstava, Zajednica sufinancira školovanje trenera i ostalog stručnog osoblja na temelju zamolbi klubova, uvjetujući pri tome ostanak trenera u klubovima za određeno razdoblje u ovisnosti o visini sufinanciranja.

U nedostatku sredstava u ovom programu, potporu sufinanciranja školovanja trenera pruža Zajednica sportskih udruga i saveza Zagrebačke županije.

*Stipendije darovitim sportašima - učenicima*

Program podržava mlade i nadarene sportaše Grada Velike Gorice starosti do 18 godina (kategorija učeničkih stipendija) za koje se sredstva osiguravaju u proračunu Zajednice športskih udruga Grada Velike Gorice.

Dodjeljuju se dvije vrste stipendija, stipendije za sportski rezultat i stipendije prema socijalnom statusu, a kriteriji za dodjelu stipendije jesu odgovarajući sportski rezultat ili socijalni status.

Stipendije se dodjeljuju pojedincima iz individualnih, ekipnih i momčadskih sportova.

*Stipendije vrhunskim sportašima*

Na temelju Rješenja o kategorizaciji vrhunskih sportaša kojeg izdaje HOO na temelju postignuća i granskih kriterija, Zajednica može sufinancirati vrhunske sportaše Grada u skladu s raspoloživim sredstvima.

Kategorizirani sportaši Grada Velike Gorice najviše dolaze iz nogometa, rukometa, košarke, streljaštva, atletike, karatea, juda, taekwondoa i sportsko plesnih klubova.

Za realizaciju ovog programa, Zajednica ima potporu od Zajednice sportskih udruga i saveza Zagrebačke županije.

*Skrb o perspektivnim mladim sportašima*

Program podržava perspektivne sportaše za koje se ocijeni da u tekućem olimpijskom ciklusu imaju izglede za vrhunske sportske rezultate.

*Hrvatski olimpijski dan*

U Hrvatskoj se obilježava Hrvatski olimpijski dan kao spomen na 10. rujna 1991. godine kada je u zagrebačkom hotelu Esplanade održana osnivačka sjednica krovne hrvatske sportske organizacije – Hrvatskog olimpijskog odbora.

Zajednica športskih udruga Grada Velike Gorice raznim sportskim događanjima obilježava taj dan kroz uključivanje svojih članica u zajednički program i pojedinačne programe koje provode klubovi kroz Dan otvorenih vrata.

Obilježavanjem Hrvatskog olimpijskog dana klubovi kroz različite aktivnosti predstavljaju rad svojih klubova i sportova kojima se bave.

*Međunarodna natjecanja*

Poštujući osobiti interes javnosti, i to ne samo sportske, za ovu programsku namjenu sufinanciraju se :

- službena europska klupska natjecanja,

- međunarodna natjecanja selekcija i pojedinaca u pojedinačnim sportovima u kojima se sufinanciraju nastupi pojedinaca i selekcija iz prve tri kategorije, iznimno i četvrte te perspektivni sportaši.

Prioritet se daje vodećim sportskim klubovima, nositeljima kvalitete u pojedinom sportu i klubovima iz kategorije vrhunskog sporta.

**c. Posebni programi velikogoričkog sporta**

U ovom programskom području planirana su sredstva za provedbu velikih sportskih priredbi.

*Izbor najboljih u sportu Grada Velike Gorice*

Tradicionalna sportska priredba koja je proteklih godina dosegla vrlo visoku razinu i koja gotovo svake godine podiže standarde u realizaciji ove izuzetno značajne priredbe.

Priredba koja je na ponos svih sportaša, ali i građana Velike Gorice, konačno postavila i pokazala sve vrednote velikogoričkog sporta u samo jednom danu u godini, zaslužila je da postane ključni sportski događaj našega Grada u sportskoj godini.

*Olimpijski festival dječjih vrtića*

Radi se o manifestaciji koja, njegujući vrijednosti olimpizma kod najmlađih članova hrvatskog društva, promiče sport među djecom istovremeno ih učeći prijateljstvu, razumijevanju različitosti, nenasilju i natjecanju u fair play ozračju. Djeca se, među ostalim, potiču na sustavno tjelesno vježbanje i uključenje u sportske aktivnosti.

Ovaj tradicionalni festival HOO provodi se dugi niz godina u suradnji sa sportskim zajednicama u skladu s Olimpijskom poveljom i Statutom HOO-a.

Na Olimpijskom festivalu dječjih vrtića sudjeluju svi dječji vrtići Grada Velike Gorice, a najmlađi sportaši natječu se u atletskim disciplinama, nogometu i vrtićkom rukometu, posebno u konkurenciji dječaka i djevojčica.

*Velike sportske priredbe* *od značaja za Grad Veliku Goricu*

Sufinanciraju se sportske manifestacije koje se tradicionalno organiziraju svake godine, a značajne su za promidžbu Grada, Županije i Hrvatske.

Riječ je o priredbama međunarodnog karaktera koje se provode se duži niz godina i dokazale su se odličnom organizacijom i brojem sudionika pretežito u kategorijama mladeži: Alpas Kup, Noć borilačkih sportova, Jesenski kros učenika, Turopoljska trka, Judo kup Grada Velike Gorice, Međunarodni šahovski turnir juniorki i kadetkinja, Međunarodni juniorski nogometni turnir Trofej Turopolja, Trofej Ban Jelačić za mlađe uzraste, Međunarodni karate turnir te međunarodni košarkaški turnir mladeži, rukometni turnir za mlađe uzrasne kategorije i odbojkaški turnir za mlađe uzraste.

**d. Zdravstvena zaštita sportaša**

Kroz ovo programsko područje osiguravaju se sredstva za liječničke preglede sportaša koji su u sustavu natjecanja. Zakonom o sportu propisano je da u sportskom natjecanju i sportskoj pripremi može sudjelovati sportaš za kojega je utvrđena zdravstvena sposobnost za navedeni sport i dobnu skupinu koja se utvrđuje obavljenim zdravstvenim pregledom za razdoblje koje ne može biti duže od 24 mjeseca.

Zakonom o sportu je propisan način obavljanja zdravstvenog pregleda, specijalnost liječnika koji obavljaju zdravstveni pregled, rok, vrstu i opseg pregleda sportaša za pojedini sport, učenika i studenata koji sudjeluju u natjecanjima u sustavu školskog i akademskog sporta te organizaciju medicinske pomoći u sportu pravilnikom propisuje čelnik tijela državne uprave nadležnog za zdravstvo, uz prethodnu suglasnost čelnika tijela državne uprave nadležnog za sport.

Za članice Zajednice športskih udruga Grada Velike Gorice liječničke preglede sportaša provodi odgovarajuća zdravstvena ustanova medicine rada i sporta.

Pregledi se provode na način da udruge pojedinačno potpisuju ugovor sa zdravstvenom ustanovom Vaš pregled i s njom dogovaraju termine pregleda a Zajednica plaća uslugu pregleda svojih članica putem cesije.

Za nadzor poslovanja, ustanova Vaš pregled obavezno uz dostavljeni račun ostavlja i pojedinačni popis pregledanih sportaša iz svakog kluba, a udruge su obavezne voditi i kontrolirati popis pregledanih sportaša.

**e. Funkcioniranje zajednice**

*Plaće zaposlenika*

Zajednica u ovom trenutku ove obaveze provodi kroz tijela Zajednice utvrđena Statutom i operativno s jednim stalnim zaposlenikom, glavnim tajnikom za kojeg se u ovom programskom području osiguravaju sredstva za plaću.

*Knjigovodstvene usluge*

Kroz ovo programsko područje realizira se i zajedničko knjigovodstvo koje pruža knjigovodstvene usluge prema potrebi svim članicama.

Zajednica ima ugovor o obavljanju knjigovodstvenih usluga sa tvrtkom LIBER DO.RA. d.o.o. koja obavlja usluge za 29 članica Zajednice čije se usluge plaćaju u mjesečnim ratama sredstvima iz ovog programskog područja.

*Revizorske usluge*

Zajednica športskih udruga je odgovorna za godišnje financijske izvještaje sastavljene u skladu sa Zakonom o financijskom poslovanju i računovodstvu neprofitnih organizacija, kao i za potrebne interne kontrole koje odredi Zajednica radi sastavljanja godišnjih fin. izvještaja.

Revizija Zajednice se obavlja u skladu sa Zakonom o reviziji i Međunarodnim revizijskim standardima.

Zajednica ima ugovor o obavljanju revizorskih usluga sa revizorskom tvrtkom RETRA d.o.o.

*Stručna savjetovanja i seminari*

Sredstva su planirana za stručna savjetovanja i seminare na kojima sudjeluju sve osobe kreatori sporta: predstavnici Grada, Hrvatskog olimpijskog odbora, Ministarstva turizma i sporta, Zagrebačke županije i Zajednice sportskih udruga i saveza Zagrebačke županije, sva tijela Zajednice i sportski predstavnici gradova prijatelja Velike Gorice.

*Intelektualne usluge i promidžba*

Promidžba Zajednice provodi se putem aktivnosti vezanih uz promociju sporta i Grada Velike Gorice kroz usluge u velikogoričkim tiskovinama i portalima, prigodnim poklonima i suvenirima koji se izrađuju s obilježjima Zajednice.

Zajednica izdaje tromjesečni magazin Retrovizor kroz koji promovira velikogorički sport, odnosno rad svih njezinih članica, a za koji se plaćaju usluge tiskanja magazina i stručne obrade i pripreme.

Ovo obuhvaća i nabavku stručne literature za potrebe Zajednice i klubova.

*Tekući i režijski troškovi*

Iz ovog programskog područja plaća se najam prostora u kojem je smješten ured Zajednice, poštanske i telekomunikacijske usluge, bankarske usluge, nabavka uredskog materijala i materijala za čišćenje i održavanje uredskog prostora, održavanje računalne opreme i softwarea, zakup internetske domene i održavanje službene web stranice i usluge reprezentacije.

*Servis i održavanje kombi vozila*

Zajednica u vlasništvu ima vozilo marke OPEL, Tip Vivaro Combi 1.6 CDTI koje se koristi za obavljanje službenih prevoženja klubova na prvenstvena ili kup natjecanja/utakmice, sudjelovanja na tuzemnim i inozemnim turnirima, odlazak na pripreme sportaša, seminare i savjetovanja. Vozilo se po potrebi ustupa na korištenje i drugim korisnicima s područja Velike Gorice.

Sredstva planirana u 2026. godini za ovo programsko područje iznose 1.210.000,00 €.

4. OSTALE AKTIVNOSTI – JAVNI POZIV ZA FINANCIRANJE DODATNIH PROGRAMA U SPORTU OD ZNAČAJA ZA GRAD VELIKU GORICU

Kroz ovaj program osiguravaju se sredstva za dodjelu potpora za financiranje dodatnih programa u sportu od značaja za Grad Veliku Goricu.

Interes za ovaj program izuzetno je veliki i svake se godine povećava. Tijekom protekle dvije godine na natječaj se prijavilo oko 35 udruga za različite programe, a interes će tijekom slijedećih godina biti sve veći pa bi u skladu s time trebalo i planirati sredstva.

Sredstva se raspodjeljuju putem raspisanog javnog poziva, a pravo podnošenja prijava programa na Javni poziv imaju sve sportske udruge koje su registrirane i provode sportske programe na područje Grada Velike Gorice.

Na temelju prikupljenih poziva, Zajednica će kroz formirano Povjerenstvo ocijeniti pristigle prijavljene programe sportskih udruga, obaviti odabir programa i predložiti raspodjelu sredstava, a potom ima obavezu praćenja ostvarivanja odabranih programa i koordinaciju provedbe programa na području Grada Velike Gorice i to sve u skladu sa odredbama Zakona o udrugama, Zakona o financijskom poslovanju i računovodstvu neprofitnih organizacija i Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge.

Nakon raspodjele sredstava sa svim se članicama potpisuje Ugovor o namjenskom trošenju sredstava, a Zajednica ima obavezu praćenja izvršenja provedbe programa/projekata te prikuplja izvješća od članica o namjenskom trošenju istih.

U skladu s navedenim, zajednica ima obavezu izrade i dostavljanja godišnjeg izvješća o izvršenju programa/projekata za Zajednicu i po udrugama.

Sredstva planirana u 2026. godini za ovo programsko područje iznose 80.000,00 €.

### *Parasportski savez Grada Velike Gorice*

Zakonom o sportu, sport postaje djelatnost od posebnog državnog interesa. Sport pridonosi zdravijem načinu života, općem odgoju i obrazovanju mladih stvaranjem sportskih navika, razvija moral i etiku prihvaćanjem sportskih načela fer - play. Naročito je koristan za osobe s invaliditetom jer se stječe veće samopouzdanje i socijalizacija s osobama bez invaliditeta te je s tom svrhom 2012. godine osnovan Sportski savez osoba s invaliditetom Velike Gorice, koji 2023. godine mijenja naziv u Parasportski savez Grada Velike Gorice.

**PROGRAMSKI CILJEVI**

Osnovni programski ciljevi javnih potreba u sportu osoba s invaliditetom jednaki su kao i kod osoba bez invaliditeta, a odnose se na:

a) ulaganja u razvoj mladih sportaša

b) očuvanje postojeće sportske kvalitete

c) poticanje uključivanja u sport što većeg broja sugrađana s invaliditetom, posebno djece i mladih

d) realizaciju Strategije izjednačavanja mogućnosti i prava za osobe s invaliditetom Grada Velike Gorice, čiji se posebni dio odnosi na sport i zdravlje osoba s invaliditetom

**OSNOVE PROGRAMSKIH KRITERIJA**

Putem Pravilnika o financiranju klubova provodi se sustavno praćenje onih sportova i klubova koji to zaslužuju svojim rezultatima, masovnošću, popularnošću i organiziranošću.

**ČLANICE PSS GVG**

Članice Parasportskog saveza Grada Velike Gorice su sljedeći klubovi:

a) Para viseća kuglana Uspon

b) Parastolnoteniski klub Uspon

c) Paraatletski klub Uspon

d) Judo klub osoba s invaliditetom Fuji

e) Boccia klub "Marijan Dobrinčić"

f) Paraplivački klub "KAI"

Prema odredbama Zakona o sportu i Statuta Hrvatskog paraolimpijskog odbora osobe s invaliditetom se mogu aktivno natjecati na Državnim prvenstvima i u sklopu reprezentacije na međunarodnim natjecanjima.

Svi parasportski klubovi organiziraju i provode osam vrsta sportskih programa. Programi sportskih udruga obuhvaćaju obuku i pripremu osoba s invaliditetom za bavljenje sportom, pripremu sportaša za natjecanja različitih uzrasnih kategorija i razreda natjecanja, te organizaciju i sudjelovanje u sustavu natjecanja.

Uz atletiku, stolni tenis, judo i boćanje i plivanje, osobe s invaliditetom mogu se baviti pikadom, visećom kuglanom i fitnesom.

Osnivanjem Parasportskog saveza Grada Velike Gorice i njegovim financiranjem stvoreni su zdravi temelji za daljnji razvoj sporta osoba s invaliditetom u Velikoj Gorici.

Tako Savez svojim djelovanjem nastoji zadovoljiti tri temeljna cilja razvoja sporta:

a) razvoj mladih sportaša

b) očuvanje postojeće vrhunske sportske kvalitete

c) poticanje uključivanja u sport što većeg broja osoba s invaliditetom, osobito djece s teškoćama u razvoju.

Programsko područje obuhvaća programe šest sportskih udruga. Ovisno o rezultatima koje udruge postižu u sustavu natjecanja, kategoriziranosti sportaša, stručnosti kadrova te kvaliteti rada s mlađim uzrasnim kategorijama, utvrđuje se njihov status u okviru Saveza i način sufinanciranja programa.

Osnovni cilj je kroz veću potporu očuvati postignuti ili poboljšati postojeći rang natjecanja.

Osigurani uvjeti rada osobama s invaliditetom i djeci s poteškoćama u razvoju omogućuju klubovima i trenerima kvalitetan rad sportaša s invaliditetom koji će i u budućnosti biti nositelji vrhunskog sporta osoba s invaliditetom Grada Velike Gorice.

Stručni i educirani treneri jedan su od najvažnijih preduvjeta za kvalitetan i stručni rad sa sportašima s invaliditetom. Treneri moraju izraditi programe rada iz kojih je vidljiv broj osoba s invaliditetom i djece s poteškoćama u razvoju, mjesečni i godišnji broj sati treninga i natjecanja, građevine u kojima se provodi trenažni proces i natjecanja te njihova opremljenost. Treneri programiraju i provode sportsku poduku i pripreme te sukladno tome moraju imati i odgovarajuću stručnu spremu i trenersku licencu te biti odgovarajuće plaćeni. Plan Saveza je zapošljavanje trenera kako bi se što više djece od najranije dobi moglo uključiti u razne univerzalne sportske škole i na taj način pronaći sport u kojem će se najbolje osjećati i nastaviti ga prakticirati kroz život.

**Sportaši s invaliditetom koriste prostore:**

a) teretanu i veliku sportsku dvoranu OŠ Eugena Kumičića

b) atletski poligon ŠRC Velika Gorica

c) sportsku dvoranu Centra za odgoj i obrazovanje Velika Gorica

d) Gradsku sportsku dvoranu

e) Judo klub koristi dvoranu Vatrogasnog doma u Zagrebačkoj ulici

f) Gradski bazen

g) prostor Saveza u ulici Matije Slatinskog 4, Velika Gorica

h) stolnotenisku dvoranu Srednje strukovne škole Velika Gorica

**DODATNI PROGRAMI:**

a) paraolimpijski školski dan

b) obilježavanje Dana jednakih mogućnosti

c) Pilot projekt “ Sport za sve “ u suradnji sa osnovnim školama na području Grada

d) projekt u suradnji s HPO "Jačanje sustava parasporta u Republici Hrvatskoj"

Parasportski savez Grada Velike Gorice za 2026. godinu planira sljedeće aktivnosti za osobe s invaliditetom:

a) programi sportskih udruga: redovna sredstva za udruge od posebnog značaja

b) zajednički programi: velike sportske priredbe, izbor sportaša godine, školovanje kadrova, stipendije sportašima, skrb o perspektivnim sportašima, obilježavanje Dana jednakih mogućnosti

c) međunarodna natjecanja

d) funkcioniranje sportskog saveza

e) programi Hrvatskog paraolimpijskog odbora; Paraolimpijski školski dan

f) zapošljavanje trenera

g) univerzalna sportska škola za djecu korisnike pomoćnika u nastavi

Cilj Saveza je da u 2026. godini održi dostignutu razinu kvalitete zapošljavanjem profesionalnih trenera kako bi se trenažni proces podigao na još višu razinu.

Sredstva planirana za realizaciju programa PSS GVG u 2026. godini iznose 72.600,00 €.

***Športsko rekreativni savez Grada Velike Gorice***

Rekreativni sport za primarni cilj ima pozitivno djelovati na zdravlje zadovoljenjem potrebe za tjelesnom aktivnošću koja je današnjim načinom života prilično zanemarena kod cjelokupne populacije u Hrvatskoj i prema Hrvatskom savezu sportske rekreacije iznosi samo 7 do 10 %. Bavljenje rekreativnim sportom što većeg broja građana, promidžba kroz sportsko rekreativne događaje, poticanje velikog broja građana na rekreaciju i druženje, osnovni su motivi ulaganja u sportsku rekreaciju za svaku razvijenu sredinu pa tako i za Grad Veliku Goricu.

Športsko rekreativni savez Grada Velike Gorice osnovan je 2016. godine s vizijom i strateškim ciljevima podizanja kvalitete rekreativnog sporta te razvijanjem i poticanjem sportskih i rekreativnih aktivnosti kod svih građana Velike Gorice.

Savez broji 12 članica koje uživaju status punopravnog, počasnog i pridruženog članstva i to:

1. Društvo za športsku rekreaciju "Kop Tur"
2. Klub australskog nogometa VG Bombers
3. Malonogometni klub Gorica
4. Paintball klub 300
5. Pikado klub "Chill VG"
6. Udruga za sportsku rekreaciju Klokan sport
7. Plesni klub "Megablast"
8. Tenis klub Iteam VG
9. Judo klub Pinky
10. Fitnes klub Go Fit
11. Udruga Sunčica
12. Udruga VG Viking.

Rekreacija je dostupna svima i cilj Saveza je da najmanje trećina građana Velike Gorice, naročito djeca i mladi te umirovljenici, aktivno i kontinuirano, pod stručnim vodstvom i podrškom, sudjeluju u tradicionalnim i novijim natjecateljskim i rekreativnim sportovima. Raznolike manifestacije, podržavajuća infrastruktura i prirodna raznolikost, privlače brojne sudionike i posjetitelje, posebice one zainteresirane za dvoranske, *outdoor,* odnosno vanjsk*e* i adrenalinske, odnosno pustolovne sadržaje.

Osnovni ciljevi u rekreativnom sportu Grada Velike Gorice koji se financira sredstvima Gradskog proračuna su:

* Očuvanje postojeće sportsko rekreativne kvalitete koja potiče razvoj rekreativnog sporta i doprinosi ugledu Grada Velika Gorica
* Podizanje kvalitete rada s djecom i mladima, kao i umirovljenicima te povećanje njihove uključenosti u organizirane oblike rekreacije
* Poticanje uključivanja u rekreativni sport što većeg broja građana, osobito djece i mladih te umirovljenika - Rekreacija za sve
* Izgradnja učinkovitog sustava organizacije, koordinacije i praćenja rekreacije kroz Savez
* Razvoj Velike Gorice kao „aktivnog grada u stalnom pokretu“.

Programa rada Saveza za 2026. godinu sadrži prijedlog raspodjele sredstava proračuna po aktivnostima, a oblikovani su kroz sljedeća programska područja:

1. Programi i projekti Saveza i udruga
2. Funkcioniranje Saveza
3. Stručno usavršavanje i edukacija
4. Pozitivna i aktivna promocija

***1. PROGRAMI I PROJEKTI SAVEZA I UDRUGA***

Vrhunski rekreativni programi i projekti za građane s dugoročnim i pozitivnim rezultatima.

a) programi i projekti udruga: redovna sredstva i udruge od posebnog značaja -

PJEŠĆANA ARENA – kapitalni projekt podizanje krova pješčane arene

b) zajednički programi i projekti:

- velike rekreativne priredbe – REKREAKTIVA 2026. i VG BICIKLIJADA 2026.

- kapitalni rekreativni programi i projekti - 55+, MALA ŠKOLA BICIKLIZMA, NORDIJSKO HODANJE, JUDO KRALJICE, JUDO ZA UMIROVLJENIKE, OTVORENA VRATA, FITNES REKREACIJA, TEEN FITNES, BOKS FITNES te REKREACIJE (na pijesku, tenis, futsal, ping pong i pikado).

Kriteriji prema kojima će se rangirati sportske udruge i određivati prioriteti za dodjelu financijskih sredstava u 2026. godini su kategorizacija sporta i rekreacije, stručnost kadrova, rad s mlađim uzrastima, ženama i umirovljenicima te uključivanje što većeg broja građana u rekreaciju i sudjelovanje u programima i projektima. Sredstva iz ovog programskog područja rasporediti će se na 12 udruga Saveza te na ostale udruge koje se prijave na Javni poziv. Javni poziv će od strane Saveza biti raspisan tijekom 2026. godine.

***2. FUNKCIONIRANJE SAVEZA***

Za funkcioniranje Saveza planirana su sredstva za rad i plaće tajnika i trenera, uredski materijal, telekomunikacijske usluge, Internet i promidžbu Saveza. Mobilnost Saveza i visoka realizacija programa i projekata Saveza jedan su od ključnih segmenata u razvoju rekreativnog sporta u cjelini u Gradu Velikoj Gorici te se u 2026. godini u tom smislu planiraju namjenska sredstva za kupnju putničkog kombija.

***3. STRUČNO USAVRŠAVANJE I EDUKACIJA***

Kvalitetan i obrazovan kadar, stručno usavršavanje i edukacija ljudi koji osmišljavaju i provode programe i projekte udruga i Saveza. U planu je i edukacija članova za stručno osposobljavanje kadrova sportske rekreacije.

***4. POZITIVNA I AKTIVNA PROMOCIJA***

Pravilo ŠRS GVG je pozitivna i aktivna promocija Saveza i udruga članica, njihovih programa i projekata, strategije i rada kroz javno pojavljivanje i web portal. Također, promocija će se provoditi kroz moderne medije i intenzivnu zajedničku „medijsku suradnju“.

U planu je prijava na nekoliko natječaja Zagrebačke županije, kao i Ministarstva turizma i sporta te Europskog socijalnog fonda.

Sredstva planirana za realizaciju programa ŠRS GVG u 2026. godini iznose 56.600,00 €.

***Školski sportski savez Velike Gorice***

Školski sport okuplja i potiče učenike osnovnih i srednjih škola na bavljenje sportom kroz redovitu nastavu Tjelesne i zdravstvene kulture u školama i izvannastavne sportske aktivnosti. Sustav školskog sporta svojim vertikalnim ustrojstvom (školska, općinska, gradska, županijska, poludržavna i državna natjecanja) omogućava najboljim učenicima predstavljanje svoje škole na Državnom natjecanju Školskih sportskih društava u organizaciji Hrvatskog školskog sportskog saveza.

Postizanjem najboljih sportskih rezultata učenici kroz sustav školskog sporta stječu i mogućnost ostvarivanja dodatnih bodova za upis u srednju školu. Školski sport ima značajnu ulogu u psihofizičkom razvoju učenika te omogućuje učeniku-sportašu predstavljanje svoje škole na školskim sportskim natjecanjima te afirmaciju unutar školske zajednice.

S tim je ciljem 2017. godine osnovan Školski sportski savez Velike Gorice koji okuplja školska sportska društva osam osnovnih škola i četiri srednje škole s područja Grada Velike Gorice te dvije osnovne škole susjednih Općina Pokupsko i Kravarsko i to:

|  |  |  |
| --- | --- | --- |
|  | **Naziv škole** | **Naziv kluba** |
| 1. | OŠ Eugena Kumičića | ŠŠK „Eugen Kumičić“ |
| 2. | OŠ Eugena Kvaternika | ŠŠK „Tur“ |
| 3. | OŠ Jurja Habdelića | ŠŠK „Jurja Habdelića“ |
| 4. | OŠ Novo Čiče | ŠŠK „Čičko“ |
| 5. | OŠ Nikole Hribara | ŠŠK „Gorica“ |
| 6. | OŠ Pokupsko | ŠŠK „Pokupsko“ |
| 7. | OŠ Slavka Kolara | ŠŠK „Slavko Kolar“ |
| 8. | OŠ Šćitarjevo | ŠŠK „Nemezis“ |
| 9. | OŠ Velika Mlaka | ŠŠK „Olimp“ |
| 10. | OŠ Vukovina | ŠŠK „Vučko“ |
| 11. | Ekonomska škola Velika Gorica | ŠŠK „Bumbar“ |
| 12. | Gimnazija Velika Gorica | ŠŠK „GVG“ |
| 13. | Srednja strukovna škola Velika Gorica | ŠŠK „Velgor“ |
| 14. | Zrakoplovna tehnička škola Rudolfa Perešina | ŠŠK „Zrakoplovac“ |

Ciljevi Školskog sportskog saveza Velike Gorice u 2026. godini su:

* poticanje i organizacija školskog sporta
* usklađivanje aktivnosti svojih članica
* koordinacija i provedba aktivnosti školskih sportskih društava
* provedba i organizacije gradskih natjecanja u sportu
* prevencija ovisnosti učenika o drogi, alkoholu i pušenju
* pozitivno preventivno-zdravstveno i sociološko djelovanje
* selekcioniranje budućih sportaša za velikogoričke sportske klubove

Školski sportski savez će u 2025. godini u suradnji s Zajednicom športskih udruga Grada Velike Gorice organizirati gradska natjecanja u raznim sportovima, suorganizirati županijska natjecanja na području Grada Velike Gorice u suradnji s Županijskim školskim športskim savezom Zagrebačke županije te prigodnim manifestacijama obilježiti Dan sporta i Međunarodni olimpijski dan.

Gradska natjecanja Osnovnih škola:

1. Futsal 5 i 6 r., 7 i 8 r. (dječaci i djevojčice)
2. Rukomet 5 i 6 r., 7 i 8 r. (dječaci i djevojčice)
3. Odbojka 5 i 6 r., 7 i 8 r. (dječaci i djevojčice)
4. Košarka 5 i 6 r., 7 i 8 r. (dječaci i djevojčice)
5. Stolni tenis 5.-8. r. (dječaci i djevojčice)
6. Šah 5.-8. r. (dječaci i djevojčice)
7. Badminton (dječaci i djevojčice)
8. Graničar 1.– 4. r. (dječaci)
9. Mini nogomet 5 i 6 r. (dječaci i djevojčice)

Gradska natjecanja Srednjih škola:

1. Futsal (mladići i djevojke)
2. Rukomet (mladići i djevojke)
3. Odbojka (mladići i djevojke)
4. Košarka (mladići i djevojke)
5. Stolni tenis (mladići i djevojke)
6. Badminton (mladići i djevojke)

Sredstva planirana za realizaciju programa ŠSS VG u 2026. godini iznose 31.900,00 €.

***Ustanova za upravljanje Športsko rekreacijskim centrom Velika Gorica***

Športsko rekreacijski centar Velika Gorica izgrađen je 1987. godine za potrebe Univerzijade i sportski je objekt prve kategorije u vlasništvu Grada. Zbog posebnog statusa i vrijednosti objekta, Grad Velika Gorica je osnovao Ustanovu za upravljanje Športsko rekreacijskim centrom Velika Gorica koja danas brine o održavanju svih kapitalnih sportskih građevina u vlasništvu Grada.

Od osnivanja Ustanove za upravljanje ŠRC-om 1998. godine, svake godine se na sportskim građevinama izvode radovi kojima se dobivaju novi sadržaji ili se unapređuje kvaliteta postojećih sadržaja.

***FINANCIRANJE DJELATNOSTI USTANOVE***

U gradskom proračunu za 2026. godinu planirana su sredstva za plaće i materijalna prava zaposlenih radnika, a planirana su i sredstva kojima se osigurava redovna djelatnost Ustanove u ukupnom iznosu od 3.265.420,00 €.

Ustanova upravlja sa četiri sportske građevine i to:

1. Gradski stadion i kuglana
2. Gradska sportska dvorana
3. Gradski bazen
4. Pump track staza

***1. GRADSKI STADION I KUGLANA***

Gradski stadion obuhvaća nogometni stadion, kapaciteta za oko 15.000 gledatelja. Uz redovna ulaganja, najveća investicija bilo je postavljanje rasvjete na glavnom igralištu što je uvjet nastupa HNK Gorice u 1. HNL. Uz glavno igralište nalaze se dva pomoćna igrališta, od čega jedno s umjetnom travom, atletski poligon, upravni dio kluba, sa suprotne strane smještena je kuglana i restoran dok je oko glavnog igrališta izgrađena atletska staza s dvije trake. U sklopu stadiona nalazi se Plavi salon, svlačionice s tuševima, sportska ambulanta te prostorije HNK „Gorica“ i uprava Ustanove za upravljanje ŠRC-om Velika Gorica. Prostor glavnog i pomoćnih nogometnih igrališta koriste HNK “Gorica”, kuglanu ispod zapadne tribine Kuglački klub “Radnik”, dok atletski poligon i novoizgrađenu atletsku stazu najviše koriste tri atletska kluba i ostali klubovi za fizičku pripremu svojih sportaša.

***2. GRADSKA SPORTSKA DVORANA***

Gradska sportska dvorana s radom je započela 2013. godine, a sastoji se od velike i male sportske dvorane i dvorane za borilačke sportove te od pratećih sadržaja za potrebe sporta koji se sastoje od svlačionica i sanitarija za igrače i gledatelje, trenere i suce, spremišta za sprave, prostorije za delegata i režije, ureda za športske udruge, dvorane za sastanke i drugih pratećih sadržaja kao što su caffe bar, kotlovnica, ventilacijska komora, spremište za odlaganje smeća i dr. Dvorane koriste dvadesetak goričkih dvoranskih sportskih klubova tijekom cijelog dana, ali i vikendima. Pored gradske sportske dvorane nalazi se i ograđeno polivalentno vanjsko asfaltirano igralište s rasvjetom, koje koriste sportski klubovi i građani – rekreativci.

***3. GRADSKI BAZEN***

Aktivnosti na zatvorenom gradskom bazenu krenule su krajem 2018. godine. Bazen ima sportsko-rekreacijsku namjenu, a koriste ga klubovi vodenih sportova, škole, vrtići i građanstvo. Godišnje bazen koristi 20-tak tisuća građana s kupljenim ulaznicama.

Zgrada zatvorenog bazena ima dva bazena; veliki bazen dimenzija 25x16 m i mali bazen dim. 16x10 m. Uz bazene, u prizemlju se nalaze prostori garderoba i svlačionica sa sanitarijama i tuševima za školske, klupske i vanjske korisnike. U prizemnom prostoru još se nalazi: caffe bar s terasom, sanitarije za posjetitelje, te vertikalna komunikacija za sekundarne prostore, za podrum i kat. Na katu je smještena administrativno-upravna jedinica za rukovođenje bazenskom prostorom, te odvojena cjelina za dodatne sadržaje koji nadopunjavaju sportske sadržaje: trim dvorana i Spa centar. U podrumu je smještena bazenska tehnologija, spremišta i prostorije za smještaj strojarskih instalacija, te sve ostale pomoćne prostorije koje su indirektno potrebne za rad i održavanje bazenskog pogona.

Bazen organizira 6 svojih programa (bebe vidre, bebe ribe, tečaj učenja plivanja, škola i usavršavanje plivanja te korektivno vježbanje) kroz koje je u protekloj godini prošlo tisuću djece i umirovljenika. Tijekom ljetnih praznika organizirat će se dječji ljetni kamp za djecu od 7-13 godina.

U suradnji sa Gradom Velikom Goricom, Gradski bazen organizira program škole plivanja za učenike neplivače velikogoričkih osnovnih škola. Kroz taj program godišnje prođe oko 250 učenika, od kojih većina nauči plivati.

Gradski bazen koriste tri kluba sportova na vodi (Plivački klub Gorica, Paraplivački klub "KAI" i Medo sportaš), koji u svojim programima okupljaju 300-tinjak djece svih uzrasta.

Uz postojeći zatvoreni bazen, planira se izgradnja vanjskog olimpijskog bazena 50x25 m, dječjeg bazena te rekreacijskog bazena sa toboganima.

***4. PUMP TRACK STAZA***

Pump track staza se nalazi u gradskoj sportskoj zoni u Rakarskoj ulici u neposrednoj blizini Gradske dvorane. Izgrađena je 2021. godine radi podizanja razine kvalitete djelatnosti sporta i rekreacije u Gradu Velikoj Gorici. Površina građevne čestice je 2.033 m², a građevna bruto površina je 1.403 m².

Sportski objekt Pump track staze je atraktivan i siguran vanjski sportski objekt, a sastoji se od valovitih staza zaobljenih izbočina, uspona i zavoja, koji su ritmički povezani u kružnu cjelinu. Staza je pogodna za bicikle, skateboarde, romobile i drugu sportsku opremu na kotačima jer zahtjeva inovativan način vožnje uz konstantnu promjenu težišta. Zbog fizički intenzivnog načina kretanja, potiče razvoj ravnoteže i koordinacije i pogodna je za korisnike raznih dobnih skupina.

Ukupna sredstva planirana za realizaciju Programa javnih potreba u sportu Grada Velike Gorice za 2026. godinu iznose 5.026.200,00 EUR.

**PREDSJEDNIK GRADSKOG VIJEĆA**

Darko Bekić, univ.spec.pol.