Na temelju članka 2. stavka 2. i članka 66. Zakona o gospodarenju otpadom (Narodne novine 84/2021, 142/2023), članka 36. stavka 9. Pravilnika o gospodarenju otpadom (106/22, 138/2024) te članka 33. Statuta Grada Velike Gorice (Službeni glasnik Grada Velike Gorice 1/2021), Gradsko vijeće Grada Velike Gorice na svojoj \_\_. sjednici održanoj dana \_\_. \_\_\_\_\_\_\_\_\_ 2025. godine, donosi

**ODLUKU**

**o određivanju metodologije, nadležne osobe i načina utvrđivanja količine komunalnog biootpada**

**Uvodne odredbe**

Članak 1.

Metodologija, nadležna osoba i način utvrđivanja količine komunalnog biootpada utvrđuje se u skladu s Prilogom II. Provedbene odluke Komisije (EU) 2019/1004 od 7. lipnja 2019. o utvrđivanju pravila za izračun, provjeru i dostavu podataka o otpadu u skladu s Direktivom 2008/98/EZ Europskog parlamenta i Vijeća te o stavljanju izvan snage Provedbene odluke Komisije C(2012) 2384 (priopćeno pod brojem dokumenta C(2019) 4114).

Članak 2.

Nadležna osoba za utvrđivanje količine komunalnog biootpada je davatelj javne usluge sakupljanja komunalnog otpada na području Grada Velike Gorice, trgovačko društvo VG Čistoća d.o.o., Ulica kneza Ljudevita Posavskog 45, HR-10410 Velika Gorica.

**Metodologija, način utvrđivanja i rokovi za utvrđivanje količine komunalnog biootpada**

Članak 3.

Količina komunalnog biootpada odvojenog i recikliranog na izvoru izračunava se prema sljedećoj formuli:

**m**MBWRS = Ʃ **n**ARUi × (**m**Fi + **m**Gi)

gdje je:

**m**MBWRS – masa komunalnog biootpada odvojenog i recikliranog na izvoru (kod korisnika javne usluge),

**n**ARUi – broj aktivnih jedinica za recikliranje komunalnog biootpada na izvoru u poduzorku „*i“*,

**m**Fi – masa otpada od hrane i kuhinjskog biootpada koji se reciklira na izvoru po aktivnoj jedinici za recikliranje u poduzorku *„i“* i

**m**Gi – masa komunalnog biootpada od održavanja parkova i vrtova koji se reciklira na izvoru po aktivnoj jedinici za recikliranje u poduzorku *„i“*.

Članak 4.

Broj aktivnih jedinica za recikliranje komunalnog biootpada na izvoru uključuje samo one jedinice za recikliranje koje upotrebljavaju proizvođači komunalnog biootpada. Broj se preuzima iz računovodstvenih evidencija pružatelja javne usluge sakupljanja komunalnog otpada na području Grada Velike Gorice, TD VG Čistoća d.o.o. Pružatelj usluge dužan je tijekom godine provoditi terensku kontrolu na reprezentativnom uzorku proizvođača biootpada koji koriste jedinice za recikliranje, kako bi se utvrdilo jesu li one stvarno u uporabi.

Članak 5.

Količina komunalnog biootpada koji se reciklira na izvoru, po aktivnoj jedinici za recikliranje, utvrđuje se neizravno, pregledom analiza sastava prikupljenog komunalnog otpada, pri čemu se u obzir uzimaju zasebno količine komunalnog biootpada koji se odvojeno prikuplja i količine komunalnog biootpada koji se reciklira na izvoru.

S ciljem utvrđivanja pouzdanosti dobivenih rezultata, uspoređuju se:

1. količina biootpada u prikupljenom miješanom komunalnom otpadu iz područja iz kojih se otpad odvozi odvojeno; utvrđuje se temeljem analize sastava miješanog komunalnog otpada u prethodnoj godini, a prikazuje se kao masa biootpada (kg) po korisniku usluge i
2. količina biootpada u prikupljenom miješanom komunalnom otpadu iz područja sličnih karakteristika području iz točke a), u kojima se biootpad ne odvaja ili ne reciklira na izvoru; utvrđuje se temeljem analize sastava miješanog komunalnog otpada u prethodnoj godini i pribrajanjem količina odvojeno prikupljenog biootpada (kg) količini utvrđenoj analizom sastava komunalnog otpada.

Količina komunalnog biootpada koji je odvojen i recikliran na izvoru utvrđuje se na temelju razlike iznosa navedenih u točkama a) i b), a izražava se udjelom u masi (kilogram po korisniku, kg/korisnik).

Članak 6.

Metodologija za određivanje količine komunalnog biootpada, odvojenog i recikliranog na izvoru po aktivnoj jedinici za recikliranje, za izračun koristi sljedeće podatke:

1. broj korisnika koji upotrebljavaju aktivnu jedinicu za recikliranje biootpada,
2. raspoloživi sustav prikupljanja – zone u kojima se prikuplja biootpad i zone u kojima se biootpad kompostira na izvoru, odnosno kod korisnika,
3. karakteristiku zone (urbano / ruralno),
4. dinamiku i sezonsku narav nastanka komunalnog biootpada (ukoliko je potrebno).

Članak 7.

Izračun količine komunalnog biootpada za prethodnu godinu davatelj javne usluge VG Čistoća d.o.o. dužan je izraditi najkasnije do 15. siječnja tekuće godine, a podatke dobivene izračunom dužan je unijeti najkasnije do 31. ožujka tekuće godine u elektronički očevidnik o nastanku i tijeku otpada na teritoriju Republike Hrvatske e-ONTO. Izvješće o količinama mora se uvrstiti u godišnje izvješće o radu pružatelja javne usluge sakupljanja komunalnog otpada VG Čistoća d.o.o.

**Prijelazne i završne odredbe**

Članak 8.

Nadzor nad provedbom ove Odluke provodi nadležni inspektor te komunalni redar, sukladno odredbama Odluke o komunalnom redu (Službeni glasnik Grada Velike Gorice broj 10/2016, 10/2018, 8/2019, 5/2022) i članku 140. Zakona.

Članak 9.

Ova Odluka stupa na snagu 8 dana od dana objave u Službenom glasniku Grada Velike Gorice.

KLASA:

URBROJ:

Velika Gorica, \_\_\_\_\_\_\_\_\_\_\_\_\_\_ 2025.

**PREDSJEDNIK GRADSKOG VIJEĆA**

***Darko Bekić***

**PRILOG I.**

**Primjer izračuna količina komunalnog biootpada odvojenog i recikliranog na izvoru   
za područje Grada Velike Gorice u 2024. godini**

# **Podaci za izračun količina**

Broj korisnika koji kompostiraju biootpad u vlastitom domaćinstvu iznosi 12.200, u odnosu na 2.144 korisnika koji odvojeno prikupljaju biootpad u obiteljskim kućama i 7.987 korisnika u višestambenim zgradama.

S obzirom na članak 6. Odluke o određivanju metodologije, broj korisnika u urbanom dijelu Grada Velike Gorice koji koriste komposter iznosi 1.689, dok u istoj zoni 1.265 korisnika odvojeno prikuplja komunalni biootpad. U ruralnoj zoni 879 korisnika koristi uslugu odvojenog prikupljanja biootpada, dok 6.569 korisnika koristi mogućnost kućnog kompostiranja biootpada.

|  |  |  |
| --- | --- | --- |
| **Obiteljske kuće** | **Odvojeno prikupljanje** | **Kompostiranje** |
| Urbana zona | 1.265 | 1.689 |
| Ruralna zona | 879 | 6.569 |

Zgrade – 100 % korisnika koristi odvojeno prikupljanje biootpada.

Aktivnih jedinica za recikliranje u domaćinstvu: 8.258 vrtnih kompostera.

Uzorak podataka za izračun ukupne količine nastalog biootpada: 2.144 (kuće) + 7.987 (zgrade).

Ukupna količina nastalog biootpada po jedinici = količina biootpada u MKO + količina biootpada predanog na obradu.

# **Količina biootpada u prikupljenom komunalnom otpadu**

|  |  |  |  |  |
| --- | --- | --- | --- | --- |
| Zona – broj korisnika | | Ukupni MKO (t) | Udio BIOO | Biorazgradivi u MKO (tona) |
| Urbana sa OP\* | 1.265 | 790,42 | 38,5 % | 304,31 |
| Ruralna sa OP | 882 | 551,10 | 45,5 % | 250,75 |
| Urbana bez OP | 1.977 | 1.235,30 | 45,5 % | 562,06 |
| Ruralna bez OP | 9.294 | 5.807,21 | 54,2 % | 3.147,51 |
| Višestambene zgrade | 7.987 | 4.990,55 | 42,5 % | 2.120,98 |
| Ukupno | 21.405 | 13.374,58 |  | 6.385,62 |

\* Odvojeno prikupljanje biootpada

# **Izračun količine biootpada bez odvajanja**

|  |  |  |  |  |  |
| --- | --- | --- | --- | --- | --- |
| Zona – broj korisnika | | Količina biorazgradivog otpada (t) | Odvojeno prikupljeno (t) | Ukupno BIOO u KO (t) | Masa po korisniku godišnje (kg) |
| Urbana sa OP\* | 1.265 | 304,31 | 121,07 | 425,38 | 336,27 |
| Ruralna sa OP | 882 | 250,75 | 84,41 | 335,17 | 380,01 |
| Urbana bez OP | 1.977 | 562,06 | – | 562,06 | 284,30 |
| Ruralna bez OP | 9.294 | 3.147,51 | – | 3.147,51 | 338,66 |
| Višestambene zgrade | 7.987 | 2.120,98 | 764,43 | 2.885,41 | 361,26 |
| Ukupno | 21.405 | 6.385,62 | 969,91 | 7.355,53 |  |

Prosječna količina po korisniku bez odvojenog prikupljanja: 359,18 kg

Prosječna količina po korisniku s kućnim kompostiranjem: 311,48 kg

Razlika: 47,70 kg/korisniku godišnje, odnosno 542,39 tona ukupno biootpada koji se priznaje kao odvojeno prikupljen kroz kompostiranje na izvoru.