Prijedlog

Temeljem članka 17. stavka 1. Zakona o sustavu civilne zaštite („Narodne novine“, broj 82/15, 118/18, 31/20, 20/21 i 114/22) te članka 33. Statuta Grada Velike Gorice (Službeni glasnik Grada Velike Gorice broj 1/21), Gradsko vijeće Grada Velike Gorice na \_\_\_\_\_-oj sjednici održanoj dana \_\_\_\_\_2025. godine donijelo je

**Godišnju analizu stanja sustava civilne zaštite na području Grada Velike Gorice u 2025. godini**

**i**

**Godišnji plan razvoja sustava civilne zaštite na području Grada Velike Gorice za 2026. godinu s financijskim učincima za trogodišnje razdoblje**

1. **UVOD**

Sustav civilne zaštite je oblik organiziranja i sudjelovanja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama, kao i otklanjanja posljedica terorizma i ratnih razaranja. Obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi zaštite i spašavanja građana, materijalnih i kulturnih dobara i okoliša te smanjenja posljedica od prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja.

Sukladno Zakonu o sustavu civilne zaštite („Narodne novine“, broj 82/15, 118/18, 31/20, 20/21 i 114/22; u daljnjem tekstu: Zakon) sustav civilne zaštite ustrojava se na lokalnoj, područnoj (regionalnoj) i državnoj razini, a povezuje resurse i sposobnosti sudionika, operativnih snaga i građana u jedinstvenu cjelinu radi smanjenja rizika od katastrofa, pružanja brzog i optimalnog odgovora na prijetnje i opasnosti nastanka te ublažavanja posljedica velike nesreće i katastrofe.

U tom smislu, Grad Velika Gorica dužan je organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Nadalje, člankom 17. stavkom 1. navedenog Zakona propisano je da u ostvarivanju prava i obaveza u području civilne zaštite, predstavnička tijela jedinica lokalne i područne (regionalne) samouprave najmanje jednom godišnje, ili pri donošenju proračuna, razmatraju stanje sustava zaštite (analiza) i donose godišnji plan razvoja civilne zaštite te svake četiri godine utvrđuju smjernice za organizaciju i razvoj sustava civilne zaštite na području svoje nadležnosti, utvrđuju izvore i način financiranja sustava civilne zaštite te obavljaju druge poslove iz područja civilne zaštite

Godišnjom analizom stanja sustava civilne zaštite prati se napredak implementacije ciljeva iz smjernica za organizaciju i razvoj sustava civilne zaštite na području grada, utvrđuje novo stanje, redefiniraju prioriteti, ocjenjuje doprinos nositelja i sudionika u provođenju mjera i aktivnosti iz plana razvoja sustava civilne zaštite, analizira financiranje sustava civilne zaštite i realizacija svih drugih aktivnosti od značaja za provođenje revizije planova razvoja sustava civilne zaštite.

1. **OPĆI DIO**

Sustav civilne zaštite na području Grada Velike Gorice u 2025. godini temeljio se na slijedećim aktima:

1. Procjena rizika od velikih nesreća za Grad Veliku Goricu (Službeni glasnik Grada Velike Gorice 4/2025)
2. Plan djelovanja civilne zaštite (Službeni glasnik Grada Velike Gorice 5/2025)
3. Godišnji plan vježbi civilne zaštite za 2025. godinu (Službeni glasnik Grada Velike Gorice 4/2025)
4. Smjernice za organizaciju i razvoj sustava civilne zaštite na području Grada Velike Gorice za vrijeme od 2022. do 2025. godine (Službeni glasnik Grada Velike Gorice 7/2021)
5. Odluka o izmjenama i dopunama Odluke o osnivanju i imenovanju Stožera civilne zaštite (Službeni glasnik Grada Velike Gorice 5/2025)
6. Odluka o osnivanju i imenovanju Stožera civilne zaštite Grada Velike Gorice (Službeni glasnik Grada Velike Gorice 5/2025)
7. Odluka o osnivanju Postrojbe civilne zaštite opće namjene Grada Velike Gorice (Službeni glasnik Grada Velike Gorice 5/2025)
8. Odluka o pristupanju Platformi hrvatskih županija i gradova za smanjenje rizika od katastrofa (Službeni glasnik Grada Velike Gorice 5/2025)
9. Shema mobilizacije Stožera civilne zaštite (Službeni glasnik Grada Velike Gorice 6/2025)
10. Plan pozivanja Stožera civilne zaštite (Službeni glasnik Grada Velike Gorice 6/2025)
11. Elaborat vježbe civilne zaštite „Prometna nesreća Velika Gorica 2025“
12. **OPERATIVNE SNAGE**

Temeljem Zakona i Odluke o utvrđivanju pravnih osoba od interesa za zaštitu i spašavanja Grada Velike Gorice, utvrđene su slijedeće operativne snage sustava civilne zaštite Grada Velike Gorice:

1. Stožer civilne zaštite
2. Operativne snage vatrogastva
3. Operativne snage Hrvatskog Crvenog križa
4. Operativne snage Hrvatske gorske službe spašavanja
5. Udruge od značaja za sustav civilne zaštite
6. Postrojba i povjerenici civilne zaštite
7. Koordinatori na lokaciji
8. Pravne osobe u sustavu civilne zaštite
   1. **Stožer civilne zaštite**

Zadaća Stožera civilne zaštite je prikupljanje i obrada informacija ranog upozoravanja o mogućnosti nastanka velike nesreće i katastrofe. U takvim slučajevima Stožer priprema detaljne i specifične radne operativne postupke od značaja za koordiniranje djelovanja operativnih snaga sustava civilne zaštite, upravlja reagiranjem sustava civilne zaštite, obavlja poslove informiranja javnosti te predlaže donošenje odluke o prestanku provođenja mjera i aktivnosti sustava civilne zaštite u velikoj nesreći i katastrofi. Stožer također pruža stručnu pomoć gradonačelniku u koordinaciji, rukovođenju i izravnom zapovijedanju ukupnim operativnim snagama civilne zaštite.

Stožer civilne zaštite Grada Velike Gorice u 2025. godini sastao se dva puta, budući da u 2025. godini na području Grada Velike Gorice nije bilo izvanrednih situacija koje bi zahtijevale dodatne sastanke Stožera.

Osim toga, Odlukama Gradonačelnika došlo je do promjene u sastavu članova Stožera te Stožer trenutno broji 12 članova, a osim imenovanja novih članova, imenovani su novi načelnik, zamjenik načelnika te tajnica Stožera. U veljači je odrađena edukacija na Veleučilištu Velika Gorica na temu „Organizacija vježbi kriznog menadžmenta“, a u travnju sudjelovanje na konferenciji pod nazivom „Civilna zaštita i sigurnost gradova SIGG 2025“.

Stožer je u suradnji s Vatrogasnom zajednicom Grada Velike Gorice i Javnom vatrogasnom postrojbom Grada Velike Gorice, Gradskim društvom Crvenog križa Grada Velike Gorice, Policijskom postajom Velika Gorica, Zavodom za hitnu medicinu Zagrebačke županije te Ravnateljstvom civilne zaštite u listopadu 2025. godine proveo vježbu sustava civilne zaštite pod nazivom „Prometna nesreća Velika Gorica 2025. godine“.

* 1. **Operativne snage vatrogastva**

Vatrogasne postrojbe na području Grada Velike Gorice, osim gašenja požara i spašavanja ljudi i imovine, kontinuirano u okviru svojih nadležnosti provode i preventivne mjere zaštite od požara s ciljem smanjenja broja požara i nesreća, odnosno ublažavanja njihovih posljedica.

Vatrogasnu zajednicu Grada Velike Gorice čini jedna Javna vatrogasna postrojba i 28 dobrovoljnih vatrogasnih društava što ukupno broji 2923 vatrogasca, od kojih su 557 operativna vatrogasca. Javna vatrogasna postrojba ima na raspolaganju 12 vozila, dok Vatrogasna zajednica Grada Velike Gorice i dobrovoljna vatrogasna vozila imaju na raspolaganju ukupno 72 vozila.

U Javnoj vatrogasnoj postrojbi ima ukupno 49 zaposlenih vatrogasaca raspoređenih u 4 smjene. Do 30. rujna 2025. godine Javna vatrogasna postrojba odradila je ukupno 287 intervencija, od čega su 152 bile požarne intervencije, a 135 tehničkih intervencija, dok prosječno vrijeme dolaska na intervenciju iznosi 7,15 min.

Uz redovne poslove, pripadnici Javne vatrogasne postrojbe sudjelovali su na Županijskoj vatrogasnoj vježbi, organizirali vatrogasne vježbe, kao i redovite obilaske na štićenim objektima. Također su sudjelovali i na Vježbi sustava civilne zaštite Grada Velike Gorice pod nazivom „Prometna nesreća Velika Gorica 2025“.

Uz Dane otvorenih vrata održano je i Gradsko natjecanje za odrasle, djecu i mladež. Na državnom natjecanju za djecu i mladež kvalificirala se jedna ekipa, dok je na državnom natjecanju za odrasle sudjelovalo šest ekipa od čega je Ženska A ekipa osvojila 1. mjesto, a ženska B ekipa 2. mjesto te su obje ekipe stekle pravo nastupa na Vatrogasnoj olimpijadi. Na istom natjecanju ekipa Javne vatrogasne postrojbe je bila šesta.

Pripadnici Javne vatrogasne postrojbe i nekih dobrovoljnih vatrogasnih društava sudjelovali su na državnom natjecanju FIRE COMBAT kao i na tradicionalnoj utrci „Vukovarskih 198“, a na natjecanju Croatia Rescue Challenge ekipa Javne vatrogasne postrojbe osvojila je 2. mjesto.

* 1. **Operativne snage Gradskog društva Crvenog križa Velika Gorica**

Hrvatski Crveni križ Gradsko društvo Crvenog križa Velika Gorica je udruga za promicanje humanitarnih ciljeva i provođenje akcija od opće koristi, s ciljem ublažavanja ljudskih patnji te kao takvo djeluje kroz različite redovne programe:

1. Osobni asistent- Program je zamišljen kao pomoć osobama s invaliditetom, a kojima je u zadovoljavanju svakodnevnih životnih potreba potrebna pomoć druge osobe. Na taj način znatno se poboljšava kvaliteta života i osjećaj samopouzdanja osobe sa invaliditetom, a raste i osjećaj osobnog zadovoljstva. Do 30. rujna 2025. godine 12 osobnih asistenata je za prosječno 12 korisnika pružilo 6.055 sati rada.
2. Prijevoz osoba s invaliditetom- Program je zamišljen kao pomoć osobama s invaliditetom koje su nepokretne ili pokretne uz pomoć invalidskih kolica, a kojima je u zadovoljavanju svakodnevnih životnih potreba potrebna pomoć druge osobe, isto kao i osobe s tjelesnim oštećenjem kojima je potrebna pomoć u samozbrinjavanju, gluhoslijepe i slijepe osobe. Na taj način znatno se poboljšava kvaliteta života i osjećaj samopouzdanja, te osobnog zadovoljstva osoba s invaliditetom. Za 199 korisnika odrađene su 592 vožnje.
3. Pučka kuhinja- kao dopunu socijalno humanitarnih programa, dnevno usluge pučke kuhinje koristi oko 30 korisnika, te je do 30. rujna 2025. godine podijeljeno ukupno 5.497 obroka
4. Skrb za najmlađe- Skrb za najmlađe je program koji doniranjem nutricionistički i zdravstveno prilagođene dječje hrane ima za cilj smanjenje broja pothranjene i neadekvatno hranjene novorođene djece socijalno-ekonomski ugroženih roditelja. Očekuje se da će se provođenjem ovog programa smanjiti pothranjenost i poboljšati zdravlje novorođenih beba socijalno ugroženih roditelja što će se kasnije moći vidjeti na kontrolnim pregledima kod izabranog pedijatra. Do 30. rujna 2025. godine za oko 39 korisnika podijeljeno je 1.786 Bebimila, 63 kom Čokolina od 1 kg te 113 kom Keksolina d 500 g.
5. Posudionica ortopedskih pomagala- do 30. listopada 2025. godine usluge posudionice je koristilo 212 osoba
6. Poklon bonovi za korisnike zajamčene minimalne naknade- ovim programom je obuhvaćeno 195 korisnika kojim su podijeljeni bonovi ukupne vrijednosti 8.967,60 €
7. Zaželi za Veliku Goricu- program je financiran sredstvima Europskog socijalnog fonda plus. Ciljne skupine korisnika usluga su osobe starije od 65 godina i odrasle osobe s invaliditetom. Cilj projekta je pružanje usluge potpore i podrške u svakodnevnom životu starijim osobama i osobama s invaliditetom. Projektom se nastoji doprinijeti prevenciji institucionalizacije te dati doprinos povećanju socijalne uključenosti ranjivih skupina osiguravanjem dugotrajne skrbi posebno ranjivih društvenih skupina. Nositelj projekta je Hrvatski Crveni križ, Gradsko društvo Crvenog križa Velika Gorica, a partneri na projekti su Grad Velika Gorica i Zagrebačka županija. Vrijeme trajanja projekta je 36 mjeseci, dok će pružanje usluge korisnicima trajati 33 mjeseca. Projektom je obuhvaćeno 60 korisnika o kojima brine 10 pomoćnica u kući / gerontodomaćica. Ukupna vrijednost projekta iznosi 495.000,00 €.

Osim redovnih programa operativne snage Hrvatskog Crvenog križa su temeljna operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite, sukladno posebnim propisima kojima se uređuje područje djelovanja Hrvatskog Crvenog križa i planovima donesenih na temelju posebnog propisa, kojim se uređuje područje djelovanja Hrvatskog Crvenog križa.

Operativne snage Gradskog društva Crvenog križa Velika Gorica imaju 14 djelatnika, 27 educiranih članova interventnog tima te 40 volontera. Raspolažu s odgovarajućom opremom za smještaj 47 odraslih osoba i djece (47 rasklopnih kreveta dimenzija 200x68x43cm, 1 šator Zelt 350, 1 šator Zelt 450).

* 1. **Operativne snage Hrvatske gorske službe spašavanja**

Hrvatska gorska služba spašavanja- Stanica Zagreb je operativna snaga sustava civilne zaštite kojoj je zaštita i spašavanja života ljudi osnovna djelatnost. Kao dio sustava civilne zaštite, ista predstavlja specijalističku službu koja raspolaže znanjem, kadrovima i opremom specijaliziranom za spašavanje i potragu u nepristupačnim područjima planina, špilja, kopnenih voda i mora.

Grad Velika Gorica i HGSS- Stanica Zagreb su 2013. godine potpisale Sporazum o zajedničkom interesu za djelovanje HGSS Stanice Zagreb na prostoru Grada Velike Gorice, koji je još uvijek na snazi, a kojim je Gradu Velika Gorica osigurano aktiviranje pripadnika HGSS u izvanrednim situacijama.

* 1. **Udruge od značaja za sustav civilne zaštite**

U okviru mogućnosti Proračuna Grada, u 2025. godini planirana su sredstava za rad udruga, prema podnijetim i prihvaćenim razvojnim projektima u cilju materijalno- tehničkog jačanja udruga, a koje se prvenstveno odnose na kinološke djelatnosti, podvodne djelatnosti, radio-komunikacijske, zrakoplovne i druge tehničke djelatnosti od značaja za sustav civilne zaštite.

Udruge od značaja za sustav civilne zaštite na području Grada Velike Gorice su Zajednica tehničke kulture Velika Gorica i lovačka društva sa područja Grada Velike Gorice.

* 1. **Postrojba i povjerenici civilne zaštite**

Postrojba civilne zaštite opće namjene osniva se radi provođenja mjera civilne zaštite asanacije terena, potpore u provođenju mjera evakuacije, spašavanja, prve pomoći, zbrinjavanja ugroženog stanovništva te zaštite od poplava.

Gradsko vijeće je na 3. sjednici održanoj dana 8. listopada 2025. godine donijelo Odluku o osnivanju Postrojbe civilne zaštite opće namjene Grada Velike Gorice. Postrojba ima ukupno 52 pripadnika te su svi prošli osposobljavanje koje je u nadležnosti Ravnateljstva civilne zaštite Ministarstva unutarnjih poslove Republike Hrvatske.

Budući da se povjerenici civilne zaštite i njihovi zamjenici u pravilu biraju temeljem prijedloga vijeća gradskih četvrti i mjesnih odbora, Gradonačelnik će nakon prikupljanja prijedloga i provjere isti, odlukom imenovati odabrane kandidate. Grad Velika Gorica ima ukupno 100 povjerenika civilne zaštite i njihovih zamjenika.

* 1. **Koordinatori na lokaciji**

Koordinatora na lokaciji određuje načelnik Stožera civilne zaštite Grada Velike Gorice, sukladno specifičnostima i potrebama izvanrednog događaja i u trenutku nastanka potrebe, a iz redova operativnih snaga civilne zaštite. Koordinator na lokaciji procjenjuje nastalu situaciju i njezine posljedice na terenu te u suradnji s nadležnim stožerom usklađuje djelovanje operativnih snaga sustava civilne zaštite.

* 1. **Pravne osobe u sustavu civilne zaštite**

Pravne osobe u sustavu civilne zaštite na području Grada Velike Gorice su značajna snaga sustava, budući da imaju mogućnost žurno reagirati u slučaju nastanka nesreće ili katastrofe te u kratkom vremenskom roku započeti s djelovanjem i otklanjanjem nastalih posljedica. Pravne osobe značajne za sustav civilne zaštite na području Grada Velike Gorice su:

1. VG Vodoopskrba, Velika Gorica
2. VG Komunalac, Velika Gorica
3. VG Čistoća, Velika Gorica
4. Veterinarska stanica Velika Gorica
5. Centar za socijalnu skrb Velika Gorica
6. **SKLONIŠTA**

Sukladno Zakonu, Grad Velika Gorica upravlja i održava javna skloništa na svom području te je dužan osigurati uvjete za premještanje, zbrinjavanje, sklanjanje i druge aktivnosti i mjere u zaštiti i spašavanju ljudi, imovine i okoliša.

Grad Velika Gorica u svom vlasništvu ima 16 namjenskih skloništa, ukupnog kapaciteta 2.950 ljudi. Na području Grada postoji još 10 namjenskih skloništa, koja nisu utvrđena kao samostalne uporabne cjeline te predstavljaju zajednički dio stambene zgrade i kao takva su u suvlasništvu stanova u navedenoj stambenoj zgradi, kapaciteta 1.700 ljudi te preko 20 značajnijih garažnih prostora u višestambenim zgradama koji se mogu koristiti za sklanjanje stanovništva.

Pregledom skloništa utvrđeno je da su sva u relativno dobrom stanju te se sva u roku od 24 sata mogu dovesti u stanje korištenja, ali su potrebni određeni popravci i zamjena dotrajalih dijelova opreme i mehanizacije. Grad Velika Gorica je u 2025. godini obnovio tri skloništa i to: sklonište u Ulici kralja Stjepana Tomaševića 34, Dječji vrtić Žirek, sklonište u Ulici Nikole Hribara 11, Osnovna škola Nikole Hribara - Istok i sklonište u Ulici Nikole Hribara 11, Osnovna škola Nikole Hribara – Zapad.

1. **FINANCIRANJE SUSTAVA CIVILNE ZAŠTITE**

Grad Velika Gorica je u 2025. godini u Proračunu osigurao financijska sredstva namijenjena za financiranje ukupnih aktivnosti sustava civilne zaštite te su tijekom 2025. godine utrošena sredstva na slijedeće:

|  |  |  |
| --- | --- | --- |
| RBR | OPIS TROŠKA | REALIZIRANO |
| 1 | HGSS, ublažavanje posljedica potresa, edukacije, Stožer CZ | 34.600,17 € |
| 2 | Skloništa- obnova, sanacija, servis | 74.565,85 € |
| 3 | Razvoj vatrogastva i pružanje zaštite od požara | 294.297,50 € |
| 4 | Gradsko društvo Crvenog križa Velika Gorica- programi | 166.600,00 € |
| 5 | Udruge građana | 55.397,00 € |
| 7 | UKUPNO | 625.460,52 € |

Slijedom navedenog u Proračunu Grada Velike Gorice do 30. rujna 2025. godine za ukupne potrebe sustava civilne zaštite utrošeno je 625.460,52 €.

Dana 4. studenog 2025. godine Odjel inspekcije za civilnu i privatnu zaštitu, Služba za inspekcijske poslove, Ravnateljstva civilne zaštite obavio je inspekcijski nadzor cilj kojega je bilo utvrđivanje provedbe obveza Grada Velika Gorice u provedbi Zakona o sustavu civilne zaštite i njegovih provedbenih akata pri čemu nisu utvrđene nikakve nepravilnosti, a o čemu je sastavljen Zapisnik o inspekcijskom nadzoru, KLASA: 242-01/25-01/1099, URBROJ: 511-01-361-25-1.

**Godišnji plan razvoja sustava civilne zaštite na području Grada Velike Gorice za 2026. godinu s financijskim učincima za trogodišnje razdoblje**

Godišnji plan razvoja sustava civilne zaštite na području Grada Velike Gorice za 2026. godinu s financijskim učincima za trogodišnje razdoblje (u daljnjem tekstu: Plan) izrađuje se na temelju Smjernica za organizaciju i razvoj sustava civilne zaštite na području Grada Velike Gorice za vrijeme od 2022. do 2025. godine i Godišnje analize stanja sustava civilne zaštite Grada Velike Gorice u 2025. godini. Planom se implementiraju ciljevi iz Smjernica koji se planiraju ostvariti u 2026. godini, dok ostvarenje istih prvenstveno ovisi o financijskim sredstvima osiguranim u Proračunu Grada Velike Gorice.

**OPERATIVNE SNAGE SUSTAVA CIVILNE ZAŠTITE**

1. **Stožer civilne zaštite**

Potrebno je provesti edukaciju svih članova Stožera radi stjecanja novih znanja i vještina za novoimenovane članove Stožera, ali i konstantno unapređivati stečene kompetencije članova Stožera koji su već prošli propisanu edukaciju, a što je bitan preduvjet uspješnosti rada Stožera. Redovitim održavanjem sjednica i prezentacijom planskih dokumenata održavati konstantnu informiranost svih članova. U suradnji s ostalim operativnim snagama sustava civilne zaštite provesti vježbu sustava civilne zaštite barem jednom godišnje.

1. **Operativne snage vatrogastva**

Javna vatrogasna postrojba Grada Velike Gorice, kako opremom, tako i kvalitetom te brzinom intervencije zadovoljava potrebe Grada te će i u 2026. godini nastaviti s opremanjem i kontinuiranom edukacijom i usavršavanjem pripravnosti svojih djelatnika za različite intervencije: požar, nesreće u cestovnom i željezničkom prometu, spašavanje iz ruševina i vode, poplave i sl.

Isto tako, potrebno je nastaviti s daljnjim razvojem dobrovoljnog vatrogastva na području Grada Velike Gorice, sukladno njihovim vlastitim razvojnim programima i projektima te kontinuirano provoditi njihovo osposobljavanje i održavati vatrogasne vježbe.

U području rada s članstvom potrebno je posebnu pažnju obratiti na rad s djecom i mladima kroz održavanje pokaznih vježbi, natjecanja, dane otvorenih vrata i sl., kako bi se i nadalje održala tradicija sudjelovanja u dobrovoljnim vatrogasnim društvima.

1. **Operativne snage Gradskog društva Crvenog križa Velika Gorica**

Gradsko društvo Crvenog križa Velika Gorica nastaviti će sa svojim redovitim programima i aktivnostima te je potrebno i nadalje financijski podupirati njihov redovan rad u okviru proračuna.

1. **Operativne snage Hrvatske gorske službe spašavanja**

Grad Velika Gorica s Hrvatskom gorskom službom spašavanja- Stanicom Zagreb, ima sklopljen Sporazum o zajedničkom interesu za djelovanje HGSS Stanice Zagreb na prostoru Grada Velike Gorice te je i nadalje potrebno poštivati odredbe predmetnog Sporazuma i financijski podupirati djelatnost HGSS-a u okviru planiranih proračunskih sredstava.

1. **Udruge od značaja za sustav civilne zaštite**

Budući da udruge, koje su prepoznate kao značajan dio operativnih snaga sustava civilne zaštite, svojim radom i djelovanjem nadopunjuju sposobnosti temeljnih operativnih snaga, potrebno je i nadalje financijski podupirati njihov rad.

1. **Postrojba i povjerenici**

Budući da je u 2025. godini osnovana Postrojba civilne zaštite opće namjene, čiji pripadnici su prošli obuku Ravnateljstva civilne zaštite, potrebno je i nadalje kontinuirano provoditi edukacije i usavršavanja pripadnika.

Nakon zaprimanja svih prijedloga od vijeća gradskih četvrti i mjesnih odbora za imenovanje povjerenika i zamjenika povjerenika, u narednom periodu potrebno je donijeti odluku o njihovom imenovanju te provesti potrebnu edukaciju i osposobljavanje.

Popularizirati civilnu zaštitu putem medija i društvenih mreža te poticati uključivanje mladih u sustav civilne zaštite.

1. **Koordinatori na lokaciji**

Koordinatora na lokaciji određuje načelnik Stožera civilne zaštite iz redova operativnih snaga sustava civilne zaštite, a sukladno specifičnostima izvanrednog događaja.

1. **Pravne osobe od značaja za sustav civilne zaštite Grada Velike Gorice**

Grad Velika Gorica kontinuirano će pratiti njihov razvoj radi utvrđivanja operativnih sposobnosti za sudjelovanje u aktivnostima sustava civilne zaštite.

**SKLONIŠTA**

U narednom periodu planira se postepena obnova preostalih skloništa, a dinamika obnove će prvenstveno ovisiti o ograničenim financijskim sredstvima osiguranima u Proračunu Grada Velike Gorice. Također se planira redovno održavanje i servisiranje obnovljenih i saniranih skloništa.

**FINANCIRANJE SUSTAVA CIVILNE ZAŠTITE**

Financiranje sustava civilne zaštite temelji se na Proračunu Grada Velike Gorice za 2026. i projekcijama za 2027. i 2028. godinu:

|  |  |  |  |  |
| --- | --- | --- | --- | --- |
| RBR | OPIS TROŠKA | 2026. | 2027. | 2028. |
| 1 | Edukacije, usavršavanje, HGSS, nabava opreme, Stožer CZ | 60.000,00 € | 60.000,00 € | 60.000,00 € |
| 2 | Skloništa- obnova, sanacija, servis | 60.000,00 € | 60.000,00 € | 60.000,00 € |
| 3 | Razvoj vatrogastva i pružanje zaštite od požara | 396.900,00 € | 396.900,00 € | 396.900,00 € |
| 4 | Gradsko društvo Crvenog križa Velika Gorica- programi | 214.200,00 € | 286.300,00 € | 315.500,00 € |
| 5 | Udruge građana | 90.000,00 € | 100.000,00 € | 100.000,00 € |
| 7 | UKUPNO | 821.100,00 € | 903.200,00 € | 932.400,00 € |

**ZAKLJUČAK**

Uspješan razvoj sustava civilne zaštite temelji se na dobroj suradnji svih operativnih snaga sustava, njihovoj opremljenosti i operativnoj osposobljenosti.

Razmjenom iskustava, podataka, znanja i vještina te provođenjem zajedničkih vježbi, kao i uključivanjem stručne i znanstvene zajednice podiže se razina sigurnosti civilnog stanovništva Grada Velike Gorice.

Slijedom navedenog, u 2026. godini osnovni naglasci razvoja sustava civilne zaštite biti će na:

- osposobljavanju, edukaciji i opremanju članova Stožera te pripadnika postrojbe opće namjene i povjerenika civilne zaštite i njihovih zamjenika;

- kontinuirano ažuriranje i vođenje svih evidencija sustava civilne zaštite kao i planskih dokumenata;

- promicanje suradnje između operativnih snaga sustava civilne zaštite te suradnja sa sustavima na županijskoj i nacionalnoj razini;

- suradnja sa znanstvenom i stručnom zajednicom s ciljem prikupljanja točnih i pouzdanih podataka potrebnih za procjenu rizika od nastanka velikih nesreća, kao i radi prikupljanja informacija o novim tehnologijama i mogućnostima primjene novih tehnoloških rješenja;

- promoviranje sustava civilne zaštite s ciljem jačanja svijesti građanstva te edukacija djece i mladeži;

- redovita usavršavanja i obuke temeljnih operativnih snaga sustava civilne zaštite (vatrogastvo, Gradsko društvo Crvenog križa, HGSS) te nabava nove i zamjena dotrajale opreme.

**ZAVRŠNA ODREDBA**

Ova Analiza stanja sustava civilne zaštite na području Grada Velike Gorice za 2025. godinu i Godišnji plan razvoja s financijskim učincima za trogodišnje razdoblje stupa na snagu prvog dana od dana objave u „Službenom glasniku Grada Velike Gorice“.

KLASA:

URBROJ:

Velika Gorica, \_\_\_\_\_\_\_ 2025. godine

**PREDSJEDNIK GRADSKOG VIJEĆA**

**Darko Bekić**